Tarian Manortor Suku Batak

Bagi yang sudah menonton filem Dukun tempoh hari lakonan mantap Ummie Aida, semestinya anda sudah familiar dengan nama suku kaum Batak. Filem tersebut sebenarnya telah selesai penggambarannya pada tahun 2006 lalu. Pada perancangan awal, Dukun bakal ditayangkan di pawagam seluruh negara pada tahun berikutnya tetapi atas sebab filem ini berkait rapat dengan kontroversi pembunuhan kelas tinggi – Mona Fandey – maka Dukun tidak mendapat kebenaran untuk ditayangkan pada waktu itu. Dukun juga mendapat bantahan langsung daripada pihak keluarga Mona Fandey yang berasa tidak senang hati atas pembikinan filem tersebut. Namun demikian, producers Dukun berpendirian tegas bahawa filem ini dihasilkan atas pengalaman mereka sendiri.

Jadi, sehubungan dengan semakin meningkatnya populariti suku kaum Batak (selepas Dukun ditayangkan), saya tertarik untuk mengulas serba sedikit tentangnya. Tulisan ini akan berfokuskan terhadap budaya perkahwinan dalam suku kaum Batak yang sebenarnya tidak diketahui oleh masyarakat umum. Sudah beberapa kali saya menyaksikan upacara perkahwinan suku Batak dan berasa rugi kalau orang ramai tidak dapat mengetahui hal ini.

Suku Batak merupakan antara suku terbesar yang ada di Indonesia. Frasa ‘Batak’ merupakan satu istilah kolektif yang digunakan untuk mengklasifikasikan beberapa suku lain di Pantai Barat dan Pantai Timur Sumatera Utara. Antara suku Batak yang ada ialah Toba, Karo, Pakpak, Simalungun, Angkola dan Mandailing. Batak adalah rumpun suku-suku yang mendiami sebahagian besar wilayah Sumatera Utara.

Orang Batak merupakan penutur Bahasa Austronesia tetapi masih tidak diketahui rangka waktu yang spesifik nenek moyang orang Batak pertama kali menjejakkan kaki dan bermukim di Tapanuli dan Sumatera Timur. Bahasa dan bukti arkeologi menunjukkan bahawa penutur-penutur Austronesia dari Taiwan telah berhijrah ke wilayah Filipina dan Indonesia sekitar 2500 tahun dahulu.

Orang Batak kebiasaannya menganut agama Kristian Protestan, Kristian Katolik dan Islam. Namun, ada juga yang masih menganut pegangan Malim dan kepercayaan Aminisme tetapi dalam jumlah populasi yang minoriti.

Selayaknya suku kaum yang lain, Batak juga tidak ketinggalan dalam kekayaan adat dan budaya yang pelbagai. Salah satu budaya menarik suku Batak adalah ‘Tor-Tor Batak’ atau dipanggil ‘Tarian Manortor’. Tarian ini kebiasaannya dilakukan pada acara perkahwinan di pihak lelaki yang dikenali sebagai Pesta Margondang dan dilaksanakan oleh kedua-dua orang mempelai. Secara mudahnya, dalam acara ini akan dipanggil seorang ketua yang digelar Paronang-onang. Paronang-onang ini kemudiannya akan mendendangkan kisah-kisah para mempelai sambil diiringi alunan muzik. Ini secara mudahnya upacara Tarian Manortor atau Tor-Tor Batak.

Tarian Manortor sebenarnya bukan sekadar tarian yang biasa sahaja. Manortor mempunyai nilai estetika dan filosofinya yang tersendiri malah setiap gerakannya mempunyai makna khusus. Pada awalnya, tarian ini sering dikaitkan dengan ritual-ritual yang bersifat spiritual ataupun dengan alam roh.

Alunan muzik dalam upacara Manortor yang dikenali sebagai Gondang merupakan elemen yang tidak dapat dipisahkan. Sebelum Manortor berlangsung, satu ritual khusus akan terlebih dahulu dilaksanakan dengan melaksanakan mambuat tuah ni gondang (mensucikan gondang). Setelah Gondang selesai disucikan, proses seterusnya dimulakan yang dikenali sebagai ‘Tor-Tor Mula-Mula’. Tor-Tor ini adalah satu bentuk pengakuan manusia terhadap penciptaan bahawa seluruh isi yang ada di muka bumi ini mempunyai permulaan.

Kemudian, setelah selesai Tor-Tor Mula-Mula, upacaranya akan dilangsungkan pula dengan ‘Somba-Somba’ bertujuan untuk menyembah Mulajadi Nabolon (Sang Pencipta) yang dianggap sebagai Sang Asal-Muasal itu. Lalu dilanjutkan pula dengan ‘Tor-Tor Liat-Liat’ yang mempunyai maksud bahawa manusia harus menyusun kehidupan mereka dengan percaturan Mulajadi Nabolon. Pasangan mempelai akan manortor dengan berkeliling di kawasan setempat.

Setelah selesai kesemua proses Tor-Tor di atas, maka dilanjutkan lagi dengan tarian lainnya yang tujuan da nisi tarian tersebut disesuaikan dengan latarbelakang atau hajat pasangan mempelai.

Setiap gaya atau pergerakan dalam Tarian Manortor mempunyai nilai mereka yang tersendiri. Apabila seseorang mengangkat tangan dan menunjukkan satu jari tangan kanan lalu menggenggam atau mengepal tangan kiri bermakna dia memiliki seorang sahaja anak lelaki. Jika seorang penari (panortor) meletakkan kedua-dua tangan di pundaknya, maksudnya semua anak dan perilaku mereka masih menjadi beban atau tanggungjawab yang masih harus dipikul olehnya.

Apabila panortor perlahan-lahan meletakkan tangannya di pinggang, maka ini membawa maksud bahawa dia mempunyai tahap kesetiaan yang sangat baik terhadap pasangannya. Jika si penari menyilangkan tangannya di dada, ini membawa maksud bahawa dia sering menjadi mangsa kepada cemuhan dan caci maki dalam kehidupan. Ada juga antara panortor yang meletakkan kedua-dua tangannya di atas kepala.

Perbuatan ini membawa maksud bahawa dia memohon belas kasihan dan perlindungan daripada manusia sekeliling dan terhadap Yang Maha Esa. Gerakan yang satu ini membuatkan saya sangat tertarik dengan adat Tor-Tor Batak ini. Jika seseorang penari merapatkan kedua-dua tangannya di pinggang serta telapak tangannya digenggam lalu diarahkan ke belakang, ini bermakna masih terdapat banyak rahasia kehidupannya yang masih belum diberitahukan kepada orang ramai. Wah! Boleh main True or Dare? ini.

Jika seseorang penari itu merentangkan tangan ke depan dengan telapak tangan kanan dibuka dan tangan kiri diletakkan di perut, ini bermakna penari tersebut mengharapkan hadirnya rezeki atau bantuan kerjasama untuk mendapatkan keberuntungan kepada dirinya. Sekiranya tangan kiri dirapatkan di dada dan telapak tangan kanannya dibuka bermakna dia mengharapkan kepada persahabatan dan kerukunan bersama masyarakat sekeliling.

Demikianlah maksud yang tersirat di sebalik Tarian Manortor yang terkenal dalam kalangan suku Batak. Begitulah serba sedikit yang dapat saya kongsikan tentang adat dan budaya rumpun Melayu di Nusantara kita. Sewajarnya adat dan budaya rumpun Melayu harus dihayati dan dilindungi kerana ia melambangkan jati diri dan pendirian kita.

Sumber Rujukan:       :


Dildo Dan Hell, Nama Bandar Pelik Diluar Negara

Semua tempat ada sejarah di sebalik nama yang diberi. Misalnya, nama Melaka dikatakan diambil dari sebatang pohon Melaka yang menjadi tempat Parameswara bersandar. Atau Baling, Kedah dikatakan berasal daripada peristiwa Raja Bersiong membaling taringnya selepas melarikan diri ke dalam belantara. Tetapi bagi sesetengah tempat, nama tempat kadang-kadang membawa petaka kepada penduduknya.

Dan ini dirasai oleh penduduk bandar Asbestos, tenggara Quebec, Kanada. Selama lebih seabad, bandar tersebut menikmati kemakmuran selepas pembukaan lombong asbestos seluas dua kilometer iaitu Lombong Jeffrey. Lombong tersebut bukan sekadar menjana pendapatan ekonomi setempat tetapi memberi identiti kepada penduduk tempatan.

Tetapi semua itu berubah pada tahun 1920-an apabila asbestos dikesan boleh membawa peny4k1t seperti mesotelioma dan k4ns3r paru-paru. Berdasarkan laporan Pertubuhan Kesihatan Sedunia (WHO), 100,000 orang m4t1 di seluruh dunia akibat terdedah kepada asbestos. Pada tahun 2011, Lombong Jeffrey ditutup untuk selama-lamanya.

Sejak itu, bandar tersebut berusaha membentuk semula identiti bandar mereka sebagai destinasi pelancongan sukan dan pengembaraan tetapi tidak berhasil berikutan kebimbangan isu kesihatan. Ahli majlis perbandaran Asbestos, Caroline Payer menyifatkan disebabkan nama itu, bandar tersebut kehilangan banyak peluang ekonomi sekaligus peluang pekerjaan kepada penduduk tempatan.

Atas sebab itulah, 6,800 penduduk akan mengundi dari 14 hingga 18 Oktober ini nama baru bandar tersebut. Penduduk perlu memilih salah satu daripada enam nama ini iaitu L’Azur-des-Cantons, Jeffrey-sur-le-Lac, Larochelle, Phénix, Trois-Lacs dan Val-des-Sources. Proses ini memakan kos CAD$133,000 (RM419,535), satu kos yang dianggap mahal tetapi bagi Payer berbaloi demi masa depan bandar tersebut.

Bagi bandar Vandals, Metz pula, mereka asyik menyeranah kerana menjadi tumpuan tarikan pelancong atas sebab nama mereka. Para pelancong menyangka sekiranya mereka pergi ke Vandals, mereka bertemu dengan penduduk yang tahu mer0s4kkan harta benda awam.

Keadaan ini amat merimaskan penduduk terutama datuk bandar mereka, Claude Vellei. Vellei berkata, “Terlalu ramai orang datang dengan harapan dapat bertemu dengan orang-orang yang buruk perilakunya. Kami bukan per0s4k dan tiada sebab orang merujuk kami dengan konotasi sebegitu rupa.”

Tetapi ada pula yang popular walaupun nama yang diberi itu memberi konotasi buruk. Misalnya, mahukah anda bertandang ke satu tempat yang dipanggil neraka? Neraka yang dimaksudkan ialah perkampungan Hell (diambil dari perkataan Norse, hellir yang bermaksud gua tebing tinggi) di Norway.

Sejak nama perkampungan tersebut diketahui orang ramai, ia menarik kehadiran ramai pelancong. Malah, menerusi satu artikel The New York Times pada tahun 30-an, pelancong bergambar dengan papan tanda nama perkampungan bersebelahan papan tanda stesen keretapi dan membeli poskad berbunyi ‘neraka sudah membeku’. Hell juga menjadi lokasi pelbagai acara termasuk festival tahunan Hell Blues dan Kejohanan Dunia RallyCross.

Begitu juga dengan pekan Dildo, Newfoundland. Nama pekan ini diambil dari pivot pendayung yang digunakan pada bot pendayung. Tetapi pada tahun 1980-an, selepas mengetahui dildo sebenarnya membawa maksud lain (alat permainan seks) sehingga menjadi bahan ketawa orang lain, ramai mahukan nama pekan tersebut diubah kepada Seaview atau Pretty Cove.

Bagaimanapun, majoriti memilih nama tersebut dikekalkan. Hasilnya, bandar tersebut menikmati peningkatan populariti sekaligus menjana industri pelancongan dan ekonomi tempatan. Ahli jawatankuasa daerah perkhidmatan tempatan Dildo Andrew Pretty berkata, “Kami tidak perlu memasarkan pekan ini, ia berlaku kepada kami. Sesetengah tempat membelanjakan banyak wang untuk promosi. Kami tidak perlu mengeluarkan satu sen pun.”

Nama Dildo terus dikenali apabila disebut oleh hos rancangan bual bicara terkenal, Jimmy Kimmel pada tahun 2019. Kimmel secara bergurau mengumumkan perlancaran kempen untuk menjadi datuk bandar pekan tersebut. Tambah Pretty, sejak itu, pekan berkenaan terus menjadi tumpuan ramai sehinggakan rangkaian telefon bimbit kawasan berkenaan tidak dapat menampung permintaan penduduk dan pelancong.

Begitupun, sekiranya Asbestos tetap mahu menukar nama mereka, perlu diingat ia tidak bermakna boleh memadamkan sejarah bandar tersebut. Menurut penyelidik Universiti Otago, New Zealand, Andrea Insch, mana-mana pelabur yang mahu bertapak di bandar berkenaan pasti akan mencari latar belakang tempat tersebut walaupun sudah diberi nama baru.

Satu tempat yang dianggap berjaya selepas menukar nama mereka ialah Staines-upon-Thames. Sebelum itu, bandar ini dikenali dengan nama Staines dan menjadi bahan jenaka dalam filem popular 2002 Ali G Indahouse.

Tidak mahu lagi dikaitkan dengan filem lakonan Sacha Baron Cohen itu, majlis perbandaran bersetuju menukar nama Staines kepada nama barunya itu pada tahun 2012 dan memfokuskan usaha menjadi hab bagi syarikat-syarikat baru yang bertapak berhampiran London.

Pertukaran nama tersebut dianggap satu kejayaan besar kepada bandar berkenaan. Antara tahun 2013 hingga 2014 menyaksikan pertambahan bilangan firma-firma baru per populasi 10,000 orang. Perubahan ini berlaku bukan sekadar disebabkan oleh pertukaran nama tetapi promosi berterusan majlis perbandaran tentang kelebihan bandar tersebut berjaya mengubah reputasi Staines-upon-Thames.

Bagi Payer, perubahan nama Asbestos dibuat demi generasi seterusnya. Dan perubahan ini dijangka dapat dilihat dalam tempoh lima hingga 10 tahun sekaligus diharap membawa masa hadapan yang lebih cerah termasuk pembangunan ekonomi di kawasan berkenaan.

RUJUKAN:

Cox, David. (2020). Why the Canadian town of Asbestos wants a new name. BBC Worklife. https://www.bbc.com/worklife/article/20201008-why-the-canadian-town-of-asbestos-wants-a-new-name


Kisah Cinta Sebenar Titanic

Sesiapa yang pernah menonton filem Titanic (1997) arahan James Cameron sudah arif dengan plot cinta antara dua darjat Jack Dawson (Leonardo DiCaprio) dengan Rose DeWitt Bukater (Kate Winslet) berlatarbelakangkan tragedi karamnya kapal Titanic. Walaupun ramai menganggap plot berkenaan bersifat fiksyen dan diwujudkan bagi menambah elemen tragedi untuk filem berkenaan, ia sebenarnya diambil dari kisah sebenar seorang wanita dari kapal berkenaan. Inilah kisah Roberta Elizabeth Mary Maioni yang diceritakan oleh cicit saudaranya, Joanna Wood.

Dikenali juga sebagai Cissy dalam kalangan ahli keluarga dan kenalan, dia dilahirkan pada 21 Disember 1891 di Norwich, Norfolk, England. Bapanya seorang pelayan hotel berasal dari Itali sementara ibunya merupakan anak jati Acle, Norfolk. Dia merupakan anak kedua dari empat adik beradik. Selepas mencapai usia dewasa, Maioni mula bekerja sebagai pembantu domestik keluarga Komander Tentera Laut Diraja (Royal Navy), Edward Harvey di 50 Thurloe Square, Kensington, London. Bagaimanapun, tidak diketahui berapa lama tempoh perkhidmatannya bersama keluarga Harvey dan bila dia mula bekerja untuk keluarga bangsawan Leslie atau lebih tepat Countess of Rothes, Lucy Leslie. Yang pasti, Maioni menjadi antara pembantu yang mengiringi Countess Rothes semasa menaiki Titanic pada 10 April 1912.=

Countess Rothes tidak keseorangan kerana beliau ditemani oleh ibu bapanya Thomas dan Clementina Dyer-Edwardes dan sepupu suaminya, Gladys Cherry. Dalam catatannya, Maioni menceritakan semasa Titanic hendak bertolak dari Southampton menuju ke New York, kapal berkenaan hampir berlanggar dengan sebuah kapal lain. Ramai menganggap ini satu petanda buruk dan dalam catatannya yang lain, dia menceritakan sekumpulan besar burung camar mengikut Titanic hingga ke laut. Bila ditanya berkenaan perkara itu, kemunculan kumpulan burung berkenaan dianggap satu lagi petanda buruk. Tetapi Maioni tiada masa melayan kepercayaan karut dan lebih senang menyibukkan diri menjaga majikannya, meneroka kapal dan berkenalan dengan ramai orang termasuk seorang lelaki yang menawan hatinya.

Menurut Wood, lelaki yang menawan hati moyang saudaranya itu merupakan seorang krew kapal tetapi tidak diketahui identitinya. Selepas Titanic berlanggar dengan aisberg pada tengah malam 15 April 1912, pada mulanya kekasih Maioni memberi jaminan tiada bahaya daripada perlanggaran berkenaan. Wanita itu cuba tidur semula tetapi dikejutkan oleh krew berkenaan dengan dia sendiri membantu Maioni masuk ke dalam bot penyelamat dan menyerahkan jaket keselamatannya kepada wanita yang dicintainya itu.

Dan sebagai tanda kenangan kepada moyang saudaranya itu, Wood turut menceritakan lelaki itu mengambil lencana rasmi uniform White Star Liner dan meletakkannya di tangan moyang saudaranya itu. Maioni bersama majikannya, Countess Rothes dan Cherry terselamat selepas menaiki bot penyelamat nombor lapan dan menjadi sebahagian daripada mangsa-mangsa Titanic yang diselamatkan oleh kapal RMS Carpathia. Wood berpandangan kisah cinta singkat moyang saudaranya itu mungkin memberi inspirasi kepada pengarah Terminator dan Avatar itu untuk memasukkan elemen berkenaan dalam filem Titanic (1997).

Berita tenggelamnya kapal yang dianggap tidak boleh tenggelam mula diketahui dari kedua-dua belah Atlantik dan ramai mengharapkan orang-orang tersayang mereka terselamat dari tragedi berkenaan. Bagi keluarga Maioni, ibunya Adelaide pengsan selepas mendengar cerita yang dibawa adik-adik perempuannya dari Surrey. Mereka menyangka anak kedua daripada empat adik-beradik itu sudah tiada dan selepas menanti selama tiga minggu untuk pengesahan, satu surat dari White Star Liner mengesahkan dia ada dalam senarai penumpang yang terselamat. Dan bila Maioni disatukan semula dengan keluarganya itu, rambutnya sudah buruk kerana ditarik dan rosak mengambil giliran mengayuh bot penyelamat jauh daripada kapal yang karam itu.

14 tahun selepas karamnya kapal Titanic, barulah Maioni bersedia berkongsi pengalaman pahitnya itu dengan khalayak umum. Pada tahun 1926, dia menulis pengalaman peribadinya semasa berada di Titanic sebagai sebahagian daripada penyertaan pertandingan cerpen yang dianjurkan oleh akhbar Daily Express. Selain itu, dia juga turut mencoret sebuah sajak sebagai gambaran kepada perasaannya dan mencatat semua pengalaman pahit semasa tragedi Titanic berlaku. Memandangkan dia merupakan sebahagian daripada pelbagai cerita berkenaan Titanic, tidak hairanlah mengapa sajak, coretannya, lencana dan gambar wanita itu sendiri berjaya meraih jumlah lelongan sebanyak 10,000 paun sterling yang diadakan pada tahun 1999.

Tujuh tahun selepas insiden Titanic, Maioni menemui cinta baru dan berkahwin dengan seorang lelaki bernama Cunliffe Lawrance Bolling di Brixton, London. Bolling merupakan seorang perunding perniagaan dan mempunyai pejabat di Nombor 7 Park Lane, London Barat. Perkahwinan pasangan ini bagaimanapun tidak dikurniakan sebarang cahaya mata. Maioni menjadi balu apabila suaminya mati pada 23 April 1938 dan pada tahun-tahun berikutnya, menderita penyakit artritis yang teruk. Menurutnya, punca artritis itu datangnya daripada pendedahan kepada cuaca sejuk pada malam Titanic karam. Pada hari-hari terakhir kehidupannya, Maioni menghabiskan masa di Rumah Penjagaan The Limes di Ditchling, Sussex dan meninggal dunia pada tahun 1963 ketika berusia 71 tahun.

Siapa sangka di sebalik tragedi yang mengorbankan lebih 1,500 penumpang dan kru, ia juga sebenarnya menjadi saksi kisah cinta dua insan yang tidak kesampaian. Walaupun ia hanya satu pengalaman singkat bagi Maioni, ia dilihat memberi impak besar kepada kehidupannya. Maka tidak hairanlah mengapa kisah cinta agung ini diadaptasi dan menjadi sebahagian daripada plot penceritaan Titanic (1997).

SUMBER


Bagaimana Psikologi Menangani False Believe?

Kepesatan teknologi maklumat membuatkan manusia dihamburkan dengan lambakan maklumat hinggakan kadangkala pengguna-pengguna internet menjadi keliru untuk memilih mana satu maklumat yang benar dan salah. Kegagalan pengguna internet untuk membezakan dan menapis maklumat yang diterima boleh membuatkan mereka boleh terjebak ke dalam masalah ‘false belief’.

Keadaan sekeliling serta kepelbagaian idea dan kepercayaan dan keyakinan juga boleh menjadi penyebab terhadap permasalahan ini.

‘False belief’ adalah keyakinan yang keliru dan merupakan kepercayaan yang salah terhadap diri sendiri atau seseuatu pemikiran dan perbuatan yang tidak benar dan keliru.

Contohnya, kalau kita percaya yang kita ini seorang yang tidak penyayang, maka di khuatiri kesan dari pemikiran seperti itu akan membuatkan kita sentiasa cuba untuk mensabotaj perhubungan atau kita akan merasa lebih selesa untuk tidak memberikan apa-apa komitmen dalam perhubungan, tetapi sebenarnya kita tidak begitu.

Atau kadangkala kita sangat yakin dan merasakan bahawa kitalah yang paling pandai dalam kalangan rakan-rakan, sedangkan adalah sebaliknya.

False belief  itu secara ringkasnya mempunya banyak definisi, bergantung bagaimana ia dikaitkan dalam kehidupan harian kita. Dalam psikologi, false belief adalah mewakili keadaan kognitif dalaman, tentang kepercayaan yang salah dan tiada asas dalam realiti.

Sebagai contoh, kebanyakan ahli sains berpendapat bahawa mereka yang percaya bahawa dunia ini datar dan leper tanpa bukti akan terjerumus kepada kepercayaan dan keyakinan yang keliru, kerana kepercayaan mereka itu tidak didatangkan dengan bukti yang nyata.

Bagaimana kepercayaan yang salah ini boleh terjadi?

Sistem kepercayaan seseorang adalah asas tentang bagaimana seseorang memerhatikan dunia ini. Kita percaya apa yang kita lihat. Kebanyakan tentang apa saja perkara yang kita percaya, telah lama berakar umbi di dalam diri kita sendiri sejak dari kecil, dan ianya dipengaruhi oleh ibu bapa serta orang dewasa lain di sekeliling kita. Malah persekitaran juga memainkan peranan yang penting. Dalam sesetengah keadaan, kepercayaan itu nampak ‘normal’ dan tidak memberi apa-apa impak sehingga ke suatu tahap.

Sebagai contoh, semasa kecil, kita menyedari bahawa dengan mengemas bilik, kita dapat membuatkan ibu bapa kita merasa gembira. Ataupun dengan mendapat nombor satu dalam peperiksaan di sekolah, akan membuatkan ibu bapa kita merasa bangga dengan kita.

Apabila perkara tersebut (membuatkan ibu bapa kita gembira dan bangga) kita jadikan sebagai motivasi dan penanda aras, ditambah pula perkara tersebut telah menjadi kebiasaan dalam kehidupan, kita telah membina satu kepercayaan dan keyakinan bahawa untuk mendapatkan penghargaan dari orang lain, kita perlu membuat sesuatu. Kepercayaan semacam ini, nampak tidak merbahaya pada peringkat kanak-kanak tetapi boleh menjadi merbahaya apabila kita semakin dewasa.

Apabila minda kita telah menetapkan sesebuah keyakinan, kita sebenarnya mempunyai peluang untuk sama ada mempercayai sesebuah keyakinan tersebut, atau mencabar keyakinan tersebut dan menjadikannya sebagai ‘falasi’. Mencabar apa yang kita percaya dan yakin perlulah dilakukan dengan kesedaran dan pemerhatian yang teliti.

Kebanyakan orang tidak menyedari yang setiap tanggapan yang muncul dalam pemikiran mereka kadangkala tidak benar,lalu mereka gagal untuk mentafsirkan atau membezakan kepercayaan serta keyakinan yang sebenar dengan kepercayaan serta keyakinan yang salah dan keliru.

Ketidakupayaan untuk mengenalpasti keyakinan yang salah dari keyakinan yang sebenar boleh menjurus kepada kemerosotan emosi yang teruk. Emosi negatif adalah secara asasnya memang perlu agar memastikan kita dapat hidup seimbang, tetapi apa akan terjadi jika semua emosi ini (emosi negatif) mula untuk menguasai, serta mempengaruhi pemikiran yang rasional dan kehidupan yang normal, kesan dari kepercayaan dan keyakinan yang salah dan keliru itu?

Tanpa tindakan untuk melihat secara mendalam dan memerhatikan bagaimana pemikiran kita berubah menjadi pemikiran dan keyakinan yang salah, kita secara tidak langsung membiarkan ia untuk menyumbang kepada emosi negatif yang berpanjangan. Biasanya ia akan menyebabkan kita merasakan kesedihan mental tanpa kita mengetahui apa sebabnya.

Mujurlah, terdapat beberapa cara untuk mengatasi masalah ini. Contohnya – Psikologi Positif, Cognitive Behavioral Therapy dan Psikologi Klinikal. Pendidikan Positif juga adalah cara yang baik untuk mengatasi masalah kepercayaan salah ini.

Salah satu cara yang sering digunakan adalah dengan menggunakan Psikologi Positif.

Psikologi positif bukanlah semata-mata menolak semua fikiran negatif yang ada dalam minda kita, tapi ia memberikan imbangan kepada kita dalam menjalani kehidupan kita dalam dunia ini, dan boleh bersedia menghadapi segala kemungkinan walaupun kita berhadapan dengan situasi yang negatif.

Kalau kita hanya statik dan tidak cuba untuk mempersoalkan dan mencabar kepercayaan dan keyakinan di dalam minda kita itu,segala tindak tanduk kita, pemikiran kita, persepsi dan yang paling penting emosi kita akan selalu dalam keadaan tidak sedar. Kepercayaan yang salah adalah seperti parasit di dalam minda kita. Ia tidak akan berfungsi jika kita tidak mengaktifkannya. Parasit ini membantutkan keupayaan kita untuk berfikir dengan betul dan rasional. Ianya mempengaruhi persepsi dan perspektif kita dengan cara yang merosakkan.

Banyak kaedah praktikal yang ditawarkan oleh psikologi positif untuk membantu kita mempersoalkan keyakinan yang keliru dan salah satu daripadanya adalah dengan cara meningkatkan tahap kesedaran kita. Bagi yang beragama Islam, muhasabah adalah sebaik-baik cara untuk kita mempertingkatkan kesedaran kita manakala dalam agama lain, boleh menggunakan method meditasi.

Mempraktikkan kesedaran dan menumpukan perhatian dapat membantu kita untuk menilai dan memahami segala pemikiran, kepercayaan dan emosi kita. Dengan itu, kita akan mendapat gambaran yang jelas berkenaan kepercayaan yang terbina dalam minda kita. Dengan bermuhasabah, kita boleh menentukan mana satu kepercayaan yang sebenar dan salah dan secara tidak langsung mengubah cara pemikiran kita.

Kajian saintifik juga membuktikan bahawa dengan mempraktikkan aktiviti meningkatkan kesedaran seperti muhasabah dan meditasi dapat meningkatkan emosi positif didalam diri kita.

Bagaimana pula kita dapat membantu mereka yang mengalami masalah keyakinan yang keliru?

Apabila seseorang mengalami masalah keyakinan yang keliru, kita boleh cuba untuk mendengar dan meneliti tentang apakah jenis keyakinannya. Pada kebiasaannya mereka akan cuba mempengaruhi kita untuk sama-sama mempercayai dan meyakini kepercayaan mereka.

Setelah mendengar dengan teliti, sikit demi sedikit kita akan boleh menjejak dari mana kepercayaan dan keyakinan yang salah itu bermula. Dari situ kita boleh mula menyediakan beberapa set soalan kepada orang itu. Seperti contoh bagaimana, kenapa dan mengapa.

Setelah mendengar tentang keyakinan yang keliru dan jawapan yang telah diberikan berdasarkan set soalan yang kita berikan, kita sudah boleh mula mengorak langkah dan strategi untuk mematahkan dan mencabar serta menguji tahap keyakinan dan kepercayaannya.

Dari saat ini, kita sudah boleh melihat sama ada seseorang itu benar-benar yakin terhadap kepercayaannya ataupun segala kepercayaannya selama ini adalah ikutan semata-mata ataupun dipengaruhi oleh faktor-faktor lain. Pada masa ini adalah penting bagi kita supaya tidak memperlekeh atau mengejek kepercayaannya tetapi, kita secara beransur-ansur membantunya mengubah dan memperbetul kepercayaannya.

Dunia ini memang mempunyai kepelbagaian dan meraikan kepelbagaian. Tetapi, mempunyai keyakinan dan kepercayaan yang keliru, serta mempengaruhi orang lain untuk buta-buta menerima keyakinan mereka yang palsu adalah dikhuatiri akan mencacatkan keharmonian kepelbagaian yang ada di dalam dunia ini.

Sumber dan Rujukan:

Mike Oppland (2015) How Psychology Combats False Beliefs of the Minds. positivepsychologyprogram.com

John Kim (2017) How To Change Your False Beliefs. psychologytoday.com


Kekuatan Watak Genius Dalam Sebuah Siri Televisyen

Berapa banyak kali kau orang terpaksa ‘pause’ dalam satu episod untuk memahami watak Sherlock dan Dr. House ini sembang?

Aku dah tonton siri TV ‘Sherlock’ sampai Season yang terkini. ‘House’ cuma sampai Season ke-2 saja. Kemudian, tak boleh pergi dah.

Cerita Sherlock ini dah banyak kali orang buat siri TV dan filem pun sudah banyak dibuat, tapi kenapa orang masih tonton lagi?

Versi Sherlock Cumberbatch ini cuma ditukarkan latar ke zaman moden.

Nak pulak watak Sherlock ini dah-lah sembang laju. Jargon Inggeris bersepah-sepah.

Aku boleh kata, plotnya juga lebih kurang sama saja macam dalam buku, cuma didramatikkan dan disesuaikan dengan konsep kontemporari.

Tapi orang masih tengok juga.

Watak Dr. House ini sembang lebat. Dari dulu sampai sekarang, aku tak pernah faham dia ini sembang apa.

Sembang laju dalam jargon perubatan satu hal. Sembang biasa-biasa pun pening nak faham. Laju dan kompleks.

Plot cerita House ini biasa-biasa saja bagi aku. Mendatar saja.

Setiap kali orang cadangkan dua siri TV ini, aku tak pernah lagi dengar orang angkat cerita, tema dan plot-nya.

Orang cuma angkat wataknya.

Kedua-dua mereka bijak dan analitik. Juga mempunyai sikap yang sinikal terhadap kehidupan, yang menunjukkan sisi ‘memberontak’ manusia.

Kita asyik dengan taakulan mereka dalam menyelesaikan masalah walaupun tak faham apa pun benda yang deme sembang.

Laju pulak tu deme cakap.

Kita nak tonton cerita ini sebab perkembangan watak yang baik. Dan watak ini menjadi pusat yang mengangkat ceritanya.

Dan sekali-sekala, kita melihat watak-watak ini sebagai watak yang ideal bagi diri kita. Kita nak jadi bijak dan genius seperti mereka.

Itu yang kita suka.

Orang tak pernah bandingkan antara cerita Sherlock dan House mana lagi baik, tapi orang akan bandingkan antara Sherlock dan House siapa lagi bijak.

Bila tonton cerita begini, kita tak rasa begitu teruja dengan konflik tertentu, tapi kita rasa teruja apabila ada watak genius lain yang mencabar watak utama macam Moriarty dan Dr. Philip Weber.

Biasanya untuk memanjang episod siri TV, watak yang kukuh adalah salah satu cara untuk kekalkan momentum.

Ia lebih baik daripada mengulangi plot yang sama tapi watak dan latar yang berbeza.

Kelemahan mengulangi plot dan kelemahan watak dapat dilihat macam siri TV macam The Walking Dead masa Season 4 hingga Season 5.


5 Fakta Tentang Otak Yang Mungkin Tidak Anda Ketahui

Otak kita merupakan organ yang begitu kompleks. Otak bukan sahaja mengawal fungsi asas seperti bernafas, kefungsian orang lain dan pergerakan, malah ia memainkan peranan untuk proses yang lebih rumit seperti berfikir, emosi dan mencipta ingatan.

Walaupun otak begitu penting kepada manusia, masih ada dalam kalangan kita yang tidak tahu banyak tentang otak.

Otak kita sentiasa aktif walaupun dalam keadaan tidur. Otak kena aktif untuk kita terus hidup. Setiap bahagian otak memunyai peranannya yang tersendiri.

Otak terbahagi kepada empat bahagian lobus. Lobus frontal terletak di bahagian hadapan kepalan, lobus temporal terletak di bawah, lobus parietal terletak di tengah dan lobus occipital terletak di belakang.

Lobus frontal berfungsi untuk proses kognitif seperti taakulan, pembelajaran, kreativiti, perhatian dan mengawal otot untuk pergerakan dan percakapan.

Lobus parietal pula mempunyai pelbagai fungsi seperti deria, proses nombor, maklumat bergambar yang menuntut pada pergerakan, persepsi dan navigasi.

Lobus temporal pula berperanan sebagai penerimaan maklumat dalam bentuk bunyi termasuk dalam bentuk bahasa serta berfungsi memproses ingatan.

Lobus occipital melibatkan proses visual. Kita dapat melihat kerana lobus occipital memproses dan mentafsir apa yang kita lihat.

Otak sentiasa menerima aliran maklumat. Maklumat ini dikawal oleh dua jalan iaitu deria maklumat yang masukkan maklumat dan maklumat motor yang mengeluarkan maklumat.

Walaupun otak sentiasa menerima maklumat, biasanya kita tidak sedar. Kita tukar-tukar posisi kedudukan ketika duduk kerana otak menerima maklumat bahawa kita tidak selesa.

iii. Sekitar 20% darah dalam tubuh pergi ke otak

Untuk memelihara fungsi otak memerlukan oksigen daripada darah. Otak menerima sekitar 15% hingga 20% darah dari jatung.

Purata orang lelaki sekitar 70 mm darah dipam di seluruh tubuh untuk satu degupan jantung. Maka, sekitar 14 mm akan dihantar ke otak untuk setiap degupan.

Kita mungkin pernah lihat dalam filem yang menayangkan pembedahan otak. Mungkin kita tertanya-tanya adakah pembedahan otak menyakitkan. Mungkin orang tidak biasa dengar, tetapi pembedahan otak sewaktu pesakit sedar adalah perkara biasa.

Pembedahan ke atas otak tidak memberikan kesakitan pada otak langsung. Hal ini kerana otak tidak mempunyai penerima sakit (pain receptor).

Hal yang sakit ketika pembedahan hanyalah ketika pemotongan ke atas kulit dan tengkorak dilakukan.

Banyak perkara yang kita tahu pasal otak ialah apa akan berlaku kalau otak kalau ia cedera. Kes paling popular ialah apa yang berlaku Phineas Gage. Gage seorang yang pekerja yang bagus dan bertanggungjawab.

Suatu hari kemalangan berlaku di tempat kerjanya – mengakibatkan palang besi tertusuk ke tengkoraknya sehingga mengakibatkan kecederaan pada lobus frontal.

Kecederaan tersebut menyebabkannya berkelakuan seperti kanak-kanak, biadap dan impulsif. Kecederaan di lobus frontal menyebabkan seseorang itu berubah personaliti.

Kecederaan pada lobus occipital boleh mengakibatkan hilangnya penglihatan.

Sesetengah orang mampu melihat emosi dan dapat menggambarkan bagaimana emosi dapat memberikan kita perasaan. Ini menunjukkan hubungan yang sangat tinggi dalam otak.

RUJUKAN:


Apabila Buaya Acah Setia, Jangan Percaya…

Kim Daewonsu baru selesai berjumpa dengan Moon Daetongryeong di Panmunjom. Ramai terharu sebab ini kali pertama pemimpin Korea Utara berjejak kaki di Korea Selatan.

Tapi mianhae, den tak percayalah helah Kim Jong-un ni. Tak nampak ke dia tu lepas masuk ke sempadan Korea Selatan, terus mengajak Moon Jae-in masuk balik ke sempadan Utara. Tak nak kalah. (video: https://m.facebook.com/story.php?story_fbid=1941972319155741&id=125982670754724)

Ini merupakan “Inter-Korea Summit” yang ke-3 sejak Perang Korea (1950-1953) yang memisahkan negara-bangsa Korea. Kali pertama (2000) Kim Jong-il (ayah Kim Jong-un) berjumpa dengan Kim Dae-jung. Kali kedua (2007) Kim Jong-il berjumpa dengan Roh Moo-hyun.

Tiap kali pun mereka akan keluarkan deklarasi bersama yang tidak lain permainan kata-kata klise seperti “keamanan” (평화), “penyatuan” (통일), dan “permulaan baru” (새로운 시작). Pada tahun 1992 Korea Utara siap menjanjikan “denuclearization” (비핵화), tapi dua tahun kemudian Korea Utara mengugut untuk menjadikan Seoul sebagai “lautan api”.

Nak memahami tindak tanduk Korea Utara kena pakai kaca mata realis. Keluarga Kim ialah keturunan dinasti Silla yang merupakan pemain realpolitik yang hebat dalam sejarah Korea. Ini strategi sementara untuk melepaskan Korea Utara daripada tekanan US dan China.

Percaya Kim Jong-un akan melepaskan nuklear dan bersatu dengan Korea Selatan, sama seperti percaya buaya darat berubah jadi lelaki setia, atau diktator berubah jadi demokrat.


Analisis Kejuaraan Liga Liverpool

Walk on, walk on
With hope in your heart
And you’ll never walk alone
You’ll never walk alone

Selepas Chelsea berjaya mengalahkan Manchester City awal pagi tadi, maka gegak-gempitalah Merseyside dengan dua lagu ini sehingga membuatkan penyokong musuh setempat, Everton merasa bingit. Tetapi di sebalik kejayaan menamatkan kemarau kejuaraan liga selama 30 tahun, semua ini bermula dengan kehadiran Jurgen ‘Run, Forrest, Run’ Klopp pada Oktober 2015 menggantikan Brendan Rodgers.

Bagi yang mengenalinya dari era pengurusannya di Mainz dan Borussia Dortmund, sudah pasti masak dengan perangai gila-gilanya di tepi padang termasuk meraikan kemenangan bersama peminat. Justeru semasa diperkenalkan kepada media pada Oktober 2015, jangkaan terhadapnya tidaklah terlalu tinggi bersesuaian dengan kedudukan Liverpool yang dilihat belum berupaya mencabar hegemoni Chelsea, Manchester United, Manchester City dan Arsenal.

Tetapi mesejnya kepada media mudah sahaja iaitu, “Kami mesti berubah daripada orang yang ragu-ragu kepada orang yang yakin.” Sejak itu, Reds tidak menoleh ke belakang dan di bawah kendaliannya, Liverpool bergelar juara Liga Juara-Juara Eropah (UCL) buat kali keenam dan sudah tentu kejuaraan Liga Perdana Inggeris.

Melwood

Di sebalik imejnya yang peramah dan gila-gila, beliau amat menjaga kualiti kejurulatihan. Baginya, sebarang perubahan di atas padang perlu bermula di padang latihan Melwood. Di sinilah, semua idea termasuk teknik dan taktikal permainan dicuba, digilap dan diasah.

Dalam setiap sesi latihan, ia sudah dirancang dengan teliti sebelum ia dimulakan. Selepas itu, Klopp akan bercakap dengan pemain-pemain tentang apa yang dimahukannya dalam sesi tersebut. Dengan erti kata lain, ‘Forrest’ bukan sekadar berperanan sebagai bos tetapi juga sebagai jurulatih.

Bagi memastikan pemain mengikuti apa yang dimahukannya, Klopp menjadi contoh teladan mereka termasuk sentiasa menepati masa dan memastikan semua mengikut rancangan. Etika sebegini ditambah dengan kata-kata ini, “Aku hidup 100% untuk mereka dan bersama-sama dengan mereka.”

Tetapi perlu diingat, individu yang bertanggungjawab mencalar ego Bayern Munich dengan menjulang kejuaraan Bundesliga sebanyak dua kali bersama Dortmund disokong oleh pasukan teknikal yang dipercayainya. Dua daripadanya mengikut Klopp ke Anfield iaitu Zeljko Buvac dan Peter Krawietz.

Nak dapat Klopp, senang sahaja tapi dengan syarat dua pembantunya mesti ikut bersama. Buvac digelar The Brain kerana kebijaksanaan taktikalnya manakala Krawietz digelar The Eye kerana mempunyai pemerhatian analisis yang hebat.

Namun entah di mana silapnya, Buvac memilih meninggalkan rakan lamanya itu pada tahun 2018. Namun, Klopp bernasib baik kekosongan tersebut diisi oleh jurulatih Belanda, Pep Ljinders. Ljinders bukan nama asing bagi Reds kerana pernah berkhidmat sebagai jurulatih pasukan bawah 16 tahun Liverpool sebelum dilantik sebagai jurulatih pembangunan pasukan bersama Rodgers dan Klopp pada tahun 2015.

Tiga tahun selepas itu, Ljinders memilih menjadi pengurus NEC Nijmegen tetapi karier pengurusannya tidak bertahan lama apabila dipecat pada akhir musim. Keadaan ini mendorong ‘Forrest’ memanggilnya kembali berkhidmat sebagai penolong jurulatih bersama Krawietz.

Tiada hierarki membabitkan dua penolong pengurus dengan kedua-duanya memainkan peranan penting bersama kelab. Krawietz yang sentiasa berada di Melwood setiap hari menguruskan bahagian analisis kelab dan memberi input dalam banyak hal termasuk jadual latihan dan cuti pemain.

Gandingan Klopp-Krawietz dapat dilihat misalnya semasa Piala Dunia 2018 membabitkan beberapa pemain Liverpool. Pemain-pemain seperti Trent Alexander-Arnold dan Virgil van Dijk menjadi senjata utama pasukan kebangsaan masing-masing dalam situasi sepakan percuma/sepakan penjuru.

Buktinya, Reds berjaya menjaringkan 13 gol dan hanya melepaskan 12 gol dalam situasi berkenaan pada musim 2017-2018. Dan musim lepas menyaksikan angka tersebut bertambah kepada 29 gol dan Reds hanya dibolosi sebanyak lapan kali. Semua ini dicapai dengan perlantikan jurulatih balingan dari Denmark, Thomas Gronnemark yang ditugaskan menyingkirkan kesilapan dan menambahbaik teknik sepakan percuma/sepakan penjuru.

Namun, itu bukan bermakna kedua-duanya merupakan hamba statistik. Klopp dan Krawietz masih mahukan pemain berfikir kreatif dan spontan dalam situasi berkenaan. Masih ingat sepakan penjuru spontan Alexander-Arnold semasa perlawanan UCL menentang Barcelona musim lepas? Lihat klip ini:

Manakala Ljinders pula lebih kepada pembantu pengurus ortodoks dan bertanggungjawab menguruskan sesi latihan bersama ‘Forrest’. Dia juga bertanggungjawab menjadi pengaturcara semua jabatan bukan bola sepak termasuk membentuk pengurusan operasi dan membentuk jadual bagi membolehkan pemain berehat, perlu berlatih atau tidak dan memaksimumkan potensi mereka semasa latihan.

Pembelian pemain

Yang pasti, apabila Liverpool semakin menyerlah dari musim ke musim, nama Klopp dianggap setanding dengan Pep Guardiola, Jose Mourinho dan Carlo Ancelotti. Dan sebut pasal pemain, mana-mana pemain yang dilatih atau dibeli semakin menunjukkan peningkatan di bawah kendaliannya.

Contoh paling mudah, kapten Liverpool sendiri iaitu Jordan Henderson. Dibeli oleh ‘King’ Kenny Dalglish pada musim panas 2011, Henderson sentiasa dilabel sebagai pemain yang tidak berupaya menempa nama di kelab besar berstatus Liverpool. Tetapi Klopp tidak pernah mengalah dan akhirnya, menjadi ayam tambatan Reds dan England.

Satu lagi nama yang menyerlah di bawah Klopp ialah Roberto Firmino. Dibeli dengan yuran perpindahan 29 juta paun sterling pada Jun 2015 sebagai pengganti Luis Suarez yang berhijrah ke Barcelona, ramai meragui keupayaannya untuk berjaya di Anfield.

Keraguan penyokong terhadap Reds ketika itu berasas berikutan jawatankuasa perpindahan yang dianggotai beberapa staf kelab termasuk Rodgers dan pengarah sukan ketika itu, Damien Comolli banyak membuat pembelian pemain yang tidak berhasil. Salah satu daripadanya ialah Mario Balotelli walaupun Rodgers sendiri menegaskan kelibat bekas pemain Inter Milan itu tidak dialu-alukan di Anfield.

Tetapi sejak ketibaan Klopp, ramai pemain Reds kini berstatus kelas dunia seperti Mohamed Salah, van Dijk, Sadio Mane dan Alisson. Mane dalam satu temubual memuji ‘Forrest’ kerana bersifat peramah, memberi tanggungjawab kepada mereka di atas padang dan tidak pernah berhenti mempercayai mereka.

‘Trio utama Anfield’

Ketibaan Klopp turut mengubah urusan perpindahan yang dikendalikan Reds. Tidak seperti sebelum ini yang penuh dengan kerenah birokrasi, semua itu dihapuskan menerusi kerjasama beliau, pengganti Comolli iaitu Michael Edwards dan pemegang ekuiti kedua terbesar kelab, Mike Gordon.

Walaupun semua mengenali wajah John W Henry sebagai pemilik Liverpool, hakikatnya Henry hanyalah wajah FSG. Sebaliknya, Gordon yang digelar pemilik pengurus diberi kepercayaan oleh beliau dan pengerusi Tom Werner membuat keputusan bersama kedua-duanya dalam banyak isu dari perluasan kapasiti stadium sehinggalah merekrut pemain akademi.

Mungkin ada mengganggap Gordon sebagai pemilik yang tidak kisah membazirkan wangnya demi minatnya terhadap bola sepak. Hakikatnya, sumber dalaman Anfield mendedahkan orang kepercayaan Henry dan Werner ini sebenarnya amat arif dengan sukan berkenaan dan bijak dalam hal ehwal perniagaan.

Edwards bukan asing bagi Reds kerana bermula sebagai penganalisis pada tahun 2011 sebelum dilantik sebagai pengganti Comolli pada tahun 2015. Tetapi kelibatnya jarang dilihat di khalayak awam sekaligus memudahkannya beroperasi tanpa diperhatikan oleh media dan penyokong. Malah, Klopp tanpa segan melihat Edwards sebagai faktor utama beliau menandatangani kontrak baru sehingga tahun 2024.

Jadi, apa bukti tiga individu ini dapat bekerjasama dengan mudah? Satu nama: Philippe Coutinho. Semasa pra-musim 2017 di Hong Kong, Coutinho memberitahu kelab bahawa beliau tidak gembira dan mahu berpindah ke Barcelona yang baru saja menjual Neymar kepada Paris St Germain ketika itu.

Di sebalik hakikat bahawa beliau ayam tambatan Liverpool terbaik ketika itu, jika tidak menyerlah memang Reds menderita. Dan itu yang berlaku pada final Liga Europa 2016 selepas Reds tewas di tangan Sevilla.

Walaupun sudah ada rancangan untuk mencari penggantinya, kelab memutuskan untuk meneruskan pengukuhan dua posisi penting iaitu pertahanan (van Dijk dari Southampton bernilai 75 juta paun) dan penjaga gol (Alisson dari Roma bernilai 66.8 juta paun) pada tahun 2018. Dua pemain ini yang menolak Reds ke mercu yang lebih tinggi.

Tentang pengganti Coutinho, Klopp meneliti beberapa nama yang dikenali seperti Julian Brandt dan Christian Pulisic. Tetapi Edwards memberitahunya mereka harus mendapatkan Salah yang cemerlang bersama Giallorossi pada musim 2016-2017. Menurut Klopp, jika tidak kerana ketegasan pengarah sukan mereka itu, mereka akan terlepas mendapatkan pemain yang mengubah segala-galanya.

Akademi

Di sebalik kesibukannya menguruskan pasukan utama, akademi tidak pernah dilupakan ‘Forrest’. Pada hari-hari pertamanya sebagai pengurus Liverpool, beliau bersama pengurus akademi Alex Inglethorpe meninjau pemain-pemain akademi yang ada ketika itu. Klopp bukan sekadar meninjau tetapi melihat siapa yang berpotensi diserap ke pasukan utama ketika itu.

Beliau tidak lokek berbelanja besar tetapi pada masa sama, tidak mahu membazirkan sumber. Jika Klopp merasakan diri mereka layak membarisi pasukan utama, mereka akan diberi peluang berbuat demikian. Buktinya, pasukan bawah 23 tahun yang dibimbing Neil Critchley ketika itu diberi peluang mengisi pasukan utama Liverpool untuk perlawanan Piala FA semasa mereka sibuk menyertai perlawanan Piala Kelab Dunia musim ini.

Klopp juga turut menilai pembangunan pemain seperti Curtis Jones, Harvey Elliott dan Neco Williams bagi melihat sama ada mereka boleh bersaing atau tidak. Sebarang keputusan yang dibuat bersifat perniagaan dan jika ada peluang, ia akan direbut segera. Sisi Klopp inilah yang menjadikan Liverpool sebagai sebuah pasukan yang disegani di Eropah.

Semasa sidang media pengenalan Klopp pada Oktober 2015, pengarah urusan kelab ketika itu Ian Ayre pernah ditanya sama ada keputusan membawa Klopp merupakan keputusan yang bijak. Ayre menjawab ia merupakan satu keputusan yang bijak dan auranya dapat dirasai di setiap peringkat kelab. Ternyata keputusan CEO Nashville SC hari ini mengukir senyuman luar biasa kepada sisi merah Merseyside.

RUJUKAN:

McNulty, Phil. (2020). Premier League title: Jurgen Klopp’s transformative role in leading Liverpool success. BBC Sport. https://www.bbc.com/sport/football/51751082


Harry Potter And Sorcerer Stone: Filem VS Novel

Umum mengetahui, Harry Potter merupakan sebuah novel bersiri tentang pengembaraan seorang yatim piatu dari kecil hingga dewasa karya J.K Rowling.

Tahun 2001, satu filem dari novel bersiri pertamanya, Harry Potter and Philosopher Stone (Amerika mengolahnya ke Harry Potter and Sorcerer Stone) telah ditayangkan dan berjaya menarik hati orang ramai.

Tanpa anda sedar, sebenarnya filem itu hanya menunjukkan kurang dari 50% daripada novel asal. Secara logiknya, memang perlu diringkaskan kerana jikalau terlalu detail, nanti tidak pasal-pasal dari 2 jam 39 minit ke berjam-jam lamanya.

Jadi, saya ingin memberitahu beberapa scene dalam novel yang tidak ditayangkan dan mungkin diolah oleh Chris Columbus (director filem ini) ke versi lebih menjimatkan masa dan kos dalam filem Harry Potter and Sorcerer Stone.

Kekejaman Dursley

Di dalam filem, memaparkan Dudley melompat di atas tangga sehingga debu jatuh bertaburan dan menolak Harry yang ingin keluar dari bilik kecilnya. Petunia pula menyuruhnya masak sarapannya sendiri.

Versi novel diceritakan dengan lebih teliti. Dudley Dursley dan Harry Potter bersekolah di Grogory’s Primary School. Harry sering menjadi sasaran tumbukan dan buli bagi geng Dudley kerana pada mereka saiz Harry yang kecil dan kurus sesuai dijadikan punching bag.

Petunia pernah dengan sengaja membotakkan rambut Harry dan membiarkan bahagian rambut di hadapan untuk menutup parut milik Harry.

Bertemu Draco Malfoy

Di dalam filem, Harry menemui Draco di hadapan dewan makan Hogwart sebelum memasukinya. Draco sempat mengutuk dan merendah-rendahkan kredibiliti keluarga Weasly.

Oleh hal yang demikian, Harry berasa kurang senang dan berpendapat bahawa berkawan dengan Ron adalah lebih baik daripada Draco.

Di dalam buku, Harry menemui Draco pertama kali di sebuah kedai bernama ‘Madam Malkin’s Robes For All Occasions’ yang terletak di Diagon Alley. Draco tidak sempat mengenali Harry di situ.

Namun, sebenarnya daripada situ lagi Harry tidak menyukai Draco atas sebab merendah-rendahkan Hagrid. Dia mengatakan Hagrid kurang bijak.

Peeves Si Poltergeist

Poltergeist ialah entiti halimunan seperti hantu namun mempunyai keupayaan menyentuh objek, menghempas pintu dan mencipta gerakan, bunyi-bunyian dan gangguan.

Peeves langsung tidak muncul di dalam filem.

Di dalam buku, dia suka menganggu dan mengenakan para pelajar. Antaranya dengan menjatuhkan bakul sampah atas pelajar, menarik permaidani yang sedang dipijak dan melontar cebisan kapur.

Peeves tidak takut pada sesiapa kecuali pada Albus Dumbledore (kerana takut diusir) dan Bloody Baron, hantu rumah Slytherin yang baran dan bengis.

Halangan Memasuki Kamar Bawah Tanah (Underground Chamber)

Di dalam filem, sebelum bertemu Professor Quiness Quirell di kamar bawah tanah, Harry melalui beberapa halangan seperti Fluffy, jerat Devil Snare, kunci terbang dan catur sihir.

Di dalam buku pula, dia perlu melalui satu lagi halangan yang tidak dipaparkan iaitu teka teki posyen. Jika mereka berjaya meminum posyen yang tepat, mereka boleh tiba ke Kamar Bawah Tanah. Jikalau tidak, padah menanti.

Setiap satu halangan direka seorang guru.

Fluffy – Rubeus Hagrid

Jerat Devil Snare – Profesor Sprout

Kunci terbang – Profesor Flitwick

Catur sihir – Profesor McGonagall

Teka-teki posyen – Profesor Snape

Sebenarnya ada banyak lagi seperti adegan Charlie Weasly, bagaimana Gryffindor boleh kehilangan ratusan markah dan sebagainya. Kalau nak taip pun, panjang sungguh.

Jadi, scene apa yang korang rasa perlu masuk?

Artikel dikirimkan oleh MYpotterhead untuk The Patriots.


Tafsir Lagu Sahabat Dalam Tubuh (Nyanyian Mawi & Filsuf)

Perasan tidak, lagu-lagu dahulu sungguh membuai jiwa walaupun maksud bait-bait liriknya kurang jelas. Disebalik alunan muzik yang mengasyikkan Qalbu, bait-bait liriknya juga menenggelamkan Aqal. Lagu dendangan M. Nasir, Saleem, Mawi dan penyanyi lain yang benar-benar berjiwa seni, akan membuat fikiran kita terpana disebalik kerancakkan bernyanyi. Selalunya, bait lirik lagu Melayu dahulu diambil dari Kitab-Kitab puisi lama. Manakala alunan muziknya pula juga adalah dari gubahan penyair silam.

Untuk lagu “Sahabat Dalam Tubuh” ini, Ibn Jawi cuba menafsirkan makna-makna tersirat yang hendak disampaikan oleh penyanyi iaitu Mawi dan Filsuf dalam lagu yang penuh balaghah ini. Namun, penggubah lagu ini lebih tahu akan makna sebenar yang hendak disampaikan. Lagu ini menggabungkan elemen muzik Arab Klasik, Melayu Asli dan rentak pop. Terdapat juga sebahagian bait lirik lagu ini diambil dari Pantun-Pantun lama. Mari selami lagu ini…

– Budak-budak pergi mengaji, Pergi mengaji di waktu hujan.
(MUJAHADAH DALAM MENUNTUT ILMU)

– Sudahkah engkau mengenal diri, Kau kata dah kenal Tuhan.
(KENAL TUHAN MAKA FANA’ DIRI, KENAL DIRI MAKA KENAL TUHAN)

– Sahabat siapa yang bergelar sahabat.
(AR-RUH)

– Yang didepan kita hanyalah sebagai syarat
(JASAD BADAN ADALAH TUMPANGAN JIWA RUHANI DI ALAM JISIM/FIZIK)

– Sahabat siapa yang sebenar sahabat
(AR-RUH)

– Sukar nak dicari payah juga nak mendapat
(AR-RUH ITU URUSAN TUHAN, HANYA SEDIKIT ILMU TENTANGNYA PADA KITA, AL-ISRA’:85)

– Satu jiwa dalam tubuh yang berbeza
(*TAUHID TINGGI)

– Ya cinta Ya nyawa Ya rindu Ya kalbu
(MENYERU MAHABBAH DALAM HATI)

– Siapakah kita di dalam kita
(AR-RUH DALAM JASAD)

– Kamu adalah Aku tapi Aku bukanlah kamu. Kamu menjadi Aku yang sebenar-benarnya Aku.
(*TAUHID TINGGI)

– Kita sentiasa bersama tapi tidak pernah bersua, Kamu selalu disisi aku yang selalu mencari
(TUHAN “LEBIH DEKAT” –PENGETAHUANNYA- DARIPADA URAT LEHER KITA, QAF:16)

– Cubalah kita pejamkan mata, Adakah kita sudah sedia
(MUHASABAH DIRI MENGENALI HAKIKAT AR-RUH DAN JASAD)

– Tinggalkanlah sejenak dunia
(HUBBUD DUNYA MENGHALANG MAKRIFAH)

– Orang arab balik arab berjubah labuh
(PAKAIAN ZAHIR TIDAK MELAMBANGKAN KEZUHUDAN BATIN)

– “Teman jauh” jangan harap jadi sahabat dalam tubuh
(MELINDUNG DIRI DARI BISIKAN SYAITAN, AL-ZUKHRUF:36)

– Tiada yang dapat merasa apa yang kita rasa
(JAZBAH HANYA UNTUK MAJZUB)

– Apabila kita sedih, apabila kita duka, Apabila kita pilu, apabila kita hiba
(PENYAKIT RUHANI)

– Tapi pernahkah kita bertanya kepada dia, Setiap hari pabila kita sedang mencerminkan diri ini
Apa khabar kamu, Apa khabar hati, Apa khabar jiwa dan seluruh tubuh ini
(RENUNGI KEADAAN ISI HATI)

– Jikalau masih ada yang belum faham dan mengerti, “Mawi” marilah kita bicara dari dalam hati ke hati.
(ILMU TASAWWUF MEMBICARAKAN AL-KASYAF)

– Dapatkah aku terima dengan hati yang terbuka, Andai sudah sampai waktu tuk berada di depan ku
(FITNAH MUWASWAS AKAN TIBA PADA HADITS AL-NAFS)

– Mungkin di kiri kanan ku mungkin, di depan belakang ku. Mungkinkah aku bersyukur ataupun menunduk malu
(IBLIS MENDATANGI BANI ADAM HINGGA SEDIKIT SAHAJA YANG BENAR-BENAR BERSYUKUR –TAAT-, AL-A’RAF:16-17)

Pengajaran lagu ini adalah agar kita sentiasa memeriksa tahap keimanan kita. Tuntutlah ilmu kerana melalui ilmu akan meningkatnya iman. Ilmu ini agar kita mengenali kelemahan Hamba, dan kekuasaan Allah. Bersihkan lah hati. Buanglah sifat-sifa tercela kerana ianya datang dari bisikan syaitan.

Sesungguhnya, lagu-lagu rentak Melayu Asli sememangnya indah untuk didengari.

P/S : Al-Faqir hijabkan segala Sirr pada bait-bait yang bertanda *, Maaf.


Rupa Sebenar Perakman Yang Berusia 10, 000 Tahun Lalu

Bagi yang biasa meneliti buku teks sejarah negara, tidak sah jika tidak menyebut Orang Perak atau Perak Man. Orang Perak ialah rangka manusia berusia 10,000 tahun Zaman Paleolitik yang ditemui di Lenggong, Perak pada tahun 1990. Menerusi penemuan ini, ini menjadikan Orang Perak sebagai rangka Zaman Paleolitik hampir sempurna ditemui di Asia Tenggara.

Dan kini, sekumpulan penyelidik dari Universiti Sains Malaysia (USM) menggunakan teknik pemodelan 3D untuk menghasilkan rupa sebenar Orang Perak. Berikut wajah sebenar Orang Perak.

Memandangkan sebahagian besar teng_korak yang ditemui masih dalam keadaan baik, ini membolehkan saintis mengimbas dan membina semula teng_korak. Selepas itu, mereka menggunakan perisian pemodelan untuk memasukkan tisu, tendon dan daging pada tulang sekaligus membenarkan mereka menghasilkan imej baru Orang Perak.

Menerusi model ini, mereka mendapati saiz sebenar kepala Orang Perak ialah 1,204.91 ml, lebih rendah berbanding purata kapasiti manusia moden iaitu 1,375.0 ml. Dan mereka percaya, ini menjurus kepada kecacatan fizikal yang dialaminya semasa hayat.

Dalam kajian yang diterbitkan dalam Jurnal Sains Perubatan Malaysia (Malaysian Journal of Medical Sciences), mereka percaya Orang Perak mengatasi halangan ini dengan menjadi pemburu yang handal atau melakukan tugas-tugas lain dalam komunitinya. Dan melihat kepada kajian sebelum ini termasuk lokasi rangka ditemui, para penyelidik menyimpulkan Orang Perak sebagai tokoh masyarakat yang terhormat semasa era Paleolitik.

Mereka berspekulasi Orang Perak berkemungkinan seorang pawang atau cerdik pandai yang arif dalam pelbagai aspek kehidupan Paleolitik ketika itu termasuk memburu, pengumpulan bahan dan cara hidup mereka. Dalam kajian yang sama, para penyelidik turut mendapati saiz kepalanya lebih kecil berbanding teng_korak pra-sejarah yang ditemui di luar negara.

RUJUKAN:

Free Malaysia Today. (2021). 10,000-year-old Perak Man has a face now.


Kenapa Negara Arab Boikot Al-Jazeera?

Semua maklum kontroversi yang menyelubungi Al-Jazeera membabitkan sebuah dokumentari yang disiarkan dalam rancangan terbitan mereka, 101 East baru-baru ini. Tetapi bagi pemain media antarabangsa yang berpangkalan di Doha, Qatar itu, bagi kontroversi sebegini dianggap perkara biasa walaupun ia kadang-kadang berlandaskan fakta mengarut dan dimusuhi oleh ramai pihak termasuk di Timur Tengah.

Jadi kenapa Al-Jazeera ditolak sekeras-kerasnya oleh pemimpin-pemimpin Arab terutama Arab Saudi? Sebelum kemunculan mereka, semua bentuk maklumat dikawal oleh pemerintah. Tetapi dengan Al-Jazeera, ia mengubah sepenuhnya permainan media dunia Arab termasuk membenarkan kritikan terhadap pemimpin-pemimpin Arab dan meneruskan agenda ‘soft power’ yang hendak ditonjolkan Doha.

Jika ditanya apa sebab Al-Jazeera dibenci bak lagu Aiman Tino, sebabnya terlampau banyak. Antara hujah yang dikemukakan ialah menyokong agenda pembangkang sesetengah negara, terlalu Islamik (untuk Al-Jazeera Arab) dan membawa berita yang bersifat keras dan kritikal terhadap rejim-rejim Timur Tengah.

Justeru, tidak hairanlah sesetengah mengambil pendekatan keras terhadap Al-Jazeera. Arab Saudi, Jordan dan Mesir menghalau biro-biro Al-Jazeera dari beroperasi di negara mereka. Kebencian Riyadh terhadap penyiar yang berpangkalan di Doha itu merupakan antara sebab utama sekatan udara, air dan darat dikenakan terhadap Qatar oleh empat negara iaitu Bahrain, Riyadh, Kaherah dan Emiriah Arab Bersatu (UAE) pada tahun 2017.

Tetapi bagi yang mengikuti perkembangan dunia Arab, semua maklum kuasa dan pengaruh yang boleh didapati menerusi media seperti disedari oleh Presiden Gamal Abdul Nasser. Dengan 350 juta orang berbahasa Arab di rantau berkenaan, ia merupakan satu perlumbaan.

Pada tahun 50-an dan 60-an, Gamal melancarkan stesen radio Sawt al-Arab. Stesen ini dilancarkan bagi menyebarkan lagi agenda Pan-Arab yang diperjuangkan beliau. Siapa sangka, stesen ini mendapat sambutan hangat ketika itu sehinggakan Riyadh yang memusuhinya memilih menghalang sebarang siaran Sawt al-Arab dari sampai ke Arab Saudi.

Kemudian pada tahun 90-an, anggota kerabat diraja Saudi mula membeli akhbar-akhbar Arab dan memastikan ia tersebar ke seluruh rantau itu. Arab Saudi juga membangunkan stesen televisyen satelit MBC dengan sasaran utama ialah kelompok penonton yang luas. Walaupun dua idea usaha ini kurang menjadi, ia sebenarnya memberi potensi kemunculan media pan-Arab bagi mana-mana individu yang mahukannya.

Salah seorang daripada mereka ialah Emir Qatar, Sheikh Hamad bin Khalifa Al Thani. Murka dengan sikap penyiar Arab pro-Saudi yang menyiarkan kritikan keras terhadapnya selepas diangkat menjadi Emir pada tahun 1995, Sheikh Hamad bertindak menubuhkan Al-Jazeera pada tahun 1996 dengan harapan dapat memecah monopoli media oleh Arab Saudi dan memberi perspektif berbeza yang dimahukan penonton.

Oleh sebab itulah pada era awal kemunculannya, Al-Jazeera mencari kandungan mana yang menarik perhatian penonton. Menurut penulis Shibley Telhami, penonton dunia Arab mahukan pandangan yang berbeza dalam banyak isu dan lebih banyak maklumat tentang isu yang menyentuh soal orang Arab dan orang Islam.

Antara kandungan yang disiarkan mereka ialah rakaman penduduk Palestin dis3rang rejim Zionis, membuat liputan di Knesset (Parlimen) Israel, penyiaran perdebatan secara langsung, video ucapan 0s4man bin L4d3n dan sidang media membabitkan pegawai-pegawai Barat termasuk Amerika Syarikat.

Dengan kandungan-kandungan sebegini, ia menjadi tumpuan penonton Timur Tengah. Pada tahun 2001, ia menjadi saluran televisyen utama Arab untuk bahagian berita (s3rangan 11 September dan s3rangan pihak Bersekutu di Afghanistan) dan 2006 menyaksikan Al-Jazeera menjadi pilihan utama 75% penonton.

Ya, ia menjadikan Al-Jazeera sebagai sebuah pemain media yang berjaya. Tetapi ia juga mengundang kritikan keras terutama dari luar negara. Selepas s3rangan 11 September, rakyat Amerika menuduh saluran televisyen berkenaan memarakkan lagi kemarahan dan ketakutan terhadap dasar luar Amerika Syarikat.

Semasa kekecohan Arab Spring pula, banyak negara Arab merasa panas hati dengan liputan Al-Jazeera yang dilihat merangsang kebangkitan rakyat terhadap rejim mereka. Pada tahun 2012 pula, China berasap dengan Al-Jazeera English kerana membuat liputan isu sensitif membabitkan Beijing sehingga mendorong mereka tidak memperbaharui pas wartawan Al-Jazeera dan mengarahkan biro berita mereka menutup operasi di China.

Kebencian sebegini menyaksikan Al-Jazeera menjadi musuh walau di mana saja mereka berada. Dan di sebalik usaha keras Doha mahu menjadikannya sebagai simbol ‘soft power’nya di pentas dunia, kelancangan sesetengah laporan boleh mengakibatkan Qatar kehilangan rakan atau sekutu penting. Bak kata pepatah, yang dikejar tak dapat, yang dikendong berciciran.

RUJUKAN:

Erickson, Amanda. (2017). Why Saudi Arabia hates Al Jazeera so much. The Washington Post. https://www.washingtonpost.com/news/worldviews/wp/2017/06/23/why-saudi-arabia-hates-al-jazeera-so-much/


Komunis Dengan Komunis Gaduh, Kapitalis Tepuk Tangan!

Di Malaysia ni, tiap kali kita sebut pasal Komunis, mesti ramai yang terus terbayang pasal PKM, MPAJA, dan masih wujud mentaliti pukul rata kaum Cina sebagai komunis hingga ada yang sangkakan komunisme ni berasal dari China.

Tak kurang juga jenis pemikiran binary yang biasanya akan menyangka yang setiap negara-negara komunis yang ada hari ini berada dalam satu gagasan komunisme. Macam Asean atau EU.

Maka negara-negara komunis dianggap akan saling menyokong dan saling memerlukan. Dalam konteks pemikiran macam ni dah diprogramkan bahawa komunisme ni semuanya berpegang pada tiang ideologi yang sama saja, so simple as that.

Walaupun hakikatnya semenjak Vladmir Lenin membentuk kerajaan baru selepas revolusi di Rusia, ketika itu idea-idea komunisme dan sosialisme sudah pun tercemar kerana tindakan pemaksaan terhadap pemilik ladang.

Begitulah antara bentuk pemikiran masyarakat dalam negara kita. Tapi tak boleh salahkan diorang jugak kerana sistem pendidikan negara kita ni memang dari dulu lagi tak banyak buat pendedahan yang lebih terperinci mengenai ideologi komunisme.

Balik-balik cerita pasal Chin Peng dan sejarah MPAJA zaman Jepun berubah jadi PKM hingga negara diisytiharkan darurat dalam Insurgensi Komunis. Dari aku kecik sampai besar.

Bukan tak boleh atau jadi kesalahan jika didedahkan, tak salah pun. Cuma komunis ni dah jadi taboo dalam masyarakat kita sejak gerila PKM setuju untuk menyerah dan keluar dari hutan, segala memori hitam tu seboleh-bolehnya tak digalakkan dikenang kembali.

Kalau kita baca dasar gerakan komunis sejak ia muncul sebagai pelaksana falsafah ekonomi sosialis dalam bentuk yang ekstrim, ia dibimbangi mempengaruhi pemikiran anak muda kerana manifesto yang ditawarkan komunis sangatlah indah. Segala agenda akan menunggang nama ‘rakyat’.

Tapi sayang, segala keindahan itu kekal sebagai impian utopia yang tak realistik. Sekali lagi, tak salah pun, boleh je nak baca, Cuma hasilnya nanti terpulanglah kepada cara otak kita menghadam penyampaian yang diambil dari idea-idea komunisme tu sendiri.

Sejarah membuktikan, belum pernah ada satu pun negara-negara komunis telah berjaya mencapai ‘goal’ yang dikehendaki komunisme itu sendiri, atau berjaya melengkapkan ambisi mereka yang kononnya menawarkan kebebasan dan kesamarataan mutlak terhadap rakyat itu.

PKM menjanjikan impian yang tak realistik, bila ditolak, mereka angkat senjata, akhirnya bertambah hina kerana ditolak oleh negara yang merupakan induk yang menggerakkan ideologi mereka di sini. Siapa lagi kalau bukan republik yang mereka anggap terunggul? Republik Rakyat China.

Memandangkan selalu ada pandangan yang cenderung percaya bahawa dunia Komunis ini saling memerlukan, ketahuilah bahawa sesungguhnya Mao Zedong lebih rela memilih untuk menjalinkan hubungan diplomatik bersama Malaysia.

Perdana Menteri kedua Malaysia, Tun Abdul Razak melakar sejarah dengan menjadi ketua kerajaan Malaysia pertama yang melawat China dan secara rasmi menjalin hubungan diplomatik China-Malaysia pada tahun 1974.

Kunjungan sulung Tun Abdul Razak ke China itu menjadi bukti bahawa Malaysia adalah negara Asia Tenggara pertama yang mengambil langkah untuk menormalisasikan hubungan dengan negara sosialis yang sedang membangun itu.

Antara agenda lain selain perdagangan dalam intipati hubungan diplomatik ini adalah mengenai p.era.ng gerila menentang gerakan bersenjata Parti Komunis Malaya (PKM) dan persoalan tentang status kewarganegaraan orang kaum Cina yang tinggal di Malaysia tapi berasal dari China.

Tun Abdul Razak mengumumkan, Zhou Enlai dan Mao Zedong dengan tegas memberi jaminan bahawa mereka berpandangan, PKM adalah isu keganasan yang merupakan isu dalaman Malaysia dan harus diselesaikan melalui apa jua kaedah yang dirasakan terbaik untuk Malaysia.

Ini bermakna, kerajaan China telah memutuskan semua hubungan, saluran dan apa saja kaitan antara Parti Komunis China dengan gerakan Parti Komunis Malaya yang sedang mengganas dan bersarang di tengah-tengah hutan belantara negara kita dan tak masuk campur isu dalaman Malaysia.

Semenjak itu, kerajaan Republik Rakyat China atau Parti Komunis China tidak lagi mengiktiraf gerakan bersenjata Parti Komunis Malaya, ini menyebabkan situasi PKM ketika itu ibarat anak yang dibuang ibunya sendiri di tengah-tengah konflik Insurgensi Komunis di Malaysia.

Tindakan pengucilan terhadap gerakan komunis yang berbeza-beza ini tidak hanya berlaku di antara Malaysia, PKM dan China saja, di rantau mereka sendiri pun sudah banyak konflik sesama negara komunis pernah tercatat dalam sejarah.

Pada tahun 1979, Republik Rakyat China melalui Tentera Pembebasan Rakyat (PLA) melancarkan tindakan ketenteraan ofensif terhadap Vietnam kerana tentera Vietnam telah menc.ero.boh sempadan Kemboja, dan kerajaan yang memerintah Kemboja pula adalah kerajaan yang disokong oleh China.

Konflik itu berlangsung selama sebulan dan mengakibatkan korban yang tinggi. Walaupun China menarik balik tentera mereka dari terus menekan Vietnam, kerajaan China berbangga kerana tindakan tergantung itu telah berjaya menonjolkan sosok China sebagai kuasa hegemoni Asia moden.

Bagi memahami perkara ini, kita perlu berundur kembali lebih jauh dan lebih lama ke utara. China dan Soviet pada dasarnya merupakan rakan sekutu yang sangat rapat sejak sebelum dan selepas tamatnya P.era.ng Saudara China yang mengakibatkan kejatuhan kerajaan nasionalis Kuomintang.

Jadi, apabila Pe.ra.ng Vietnam-Amerika meletus pada tahun 1955, mereka akan menyokong komunis Vietnam Utara yang menentang Vietnam Selatan yang pro-Amerika. Namun, semasa p.eran.g sedang mencapai kemuncak pada tahun 1975, tiba-tiba China dengan Soviet terlibat dalam pertikaian.

Sebenarnya Soviet dan rakyatnya dah terlalu letih dan penat, dah tak larat dah, dengan sumber negara yang semakin berkurangan kesan dari dasar Stalin era WWII yang menyalurkan hampir setiap sumber ekonomi untuk menjana p.era.ng yang berturut-turut selama puluhan tahun.

Jadi, Soviet bercadang nak jalin hubungan yang lebih akrab dan profesional, dasar lebih mesra terhadap blok Barat. Tapi Mao Zedong nak teruskan pendekatan yang lebih agresif terhadap negara-negara kapitalis yang menurut pandangan dia ketika itu sedang mengalami kemerosotan.

Sebab itulah China berani meny.erang Taiwan (Republik China) dari tahun 1954 hingga 1955, dan siap ada s.erangan sambungan sekali lagi pada tahun 1958.

Amerika Syarikat menyediakan sokongan dan bala bantuan kepada kerajaan Kuomintang di Taiwan, tapi kerajaan Kesatuan Soviet sering mengelak dari terlibat. Ini menyebabkan Mao Zedong marah.

Kemuncak hubungan China-Rusia yang tegang mungkin berlaku pada tahun 1959, apabila Kesatuan Soviet secara terbuka telah menyatakan pendirian menyokong dari segi moral dan bersimpati terhadap pemberontak Tibet yang melancarkan pemberontakan yang gagal terhadap kerajaan China.

Setahun kemudian Mao Zedong dan pemimpin Soviet yang anti-Stalin, iaitu Nikita Kruschev, telah saling membuat bertengkar dan mencerca diri masing-masing hingga terjerit-jerit semasa Kongres Parti Komunis Romania.

Mao Zedong menuduh Kruschev sebagai pro-Barat kerana telah menghapuskan hampir semua dasar-dasar kuku besi peninggalan Stalin dan menjalin hubungan yang baik dengan Amerika Syarikat. Boleh dikatakan selepas 1959, China dan Soviet lebih banyak bertanding dari berganding.

Konflik China-Soviet dipanaskan lagi dengan Krisis Misil Cuba pada tahun 1962. Sementara dunia sedang sibuk memberi fokus terhadap krisis di Cuba, China mula mengatur s.erangan, mencer.ob.oh dan menduduki wilayah India di Aksai-Chin.

Tapi, apa tindak balas sekutu China iaitu Soviet? Tanpa disangka-sangka, Soviet bertindak menarik balik peluru berpandu mereka dari Cuba dan menjual senjata mereka kepada India.

Mao menganggap tindakan itu satu pengkhianatan yang sangat bacul. Mao Zedong mungkin masih boleh bersabar dengan dasar politik Soviet yang semakin lama semakin mesra terhadap Amerika Syarikat.

Tapi bayangkan lah, negara rakan sekutu jenis apa yang sanggup menjual senjata mereka kepada negara yang merupakan musuh tradisi sekutunya sendiri? Hahaha.

Menjelang tahun 1969, China dan Soviet mula terlibat dalam beberapa pertembungan militari di sepanjang sempadan mereka. Tapi China sedar akan hakikat yang mereka tak mungkin mampu menghadapi Soviet dan Amerika Syarikat sekaligus.

Sebab itulah Mao Zedong pun mula mainkan peranan ‘cucuk jarum’ dengan Amerika Syarikat dan jarum sulit China ini berjaya. Presiden Richard Nixon akhirnya melakukan lawatan ke Republik Rakyat China pada tahun 1972 dan menjalin semula hubungan diplomatik kedua-dua buah negara.

Dah macam makwe yang sengaja membalas kecurangan pakwe secara terbuka semata-mata nak buat pakwe dia cemburu. Macam itu lah geramnya China terhadap kecurangan Soviet sampai sanggup buat perkara sama.

China dan Soviet kemudian terlibat dalam ‘Pe.rang Dingin’ sesama mereka dalam dunia Komunis. Pada tahun 1975, Vietnam dan Laos memilih untuk memihak kepada Soviet.

Sebagai tindak balas, China pula menyokong Kemboja. Walaupun Mao Zedong telah meninggal dunia pada tahun 1976, tapi Pe.rang Dingin Sino-Soviet akan terus berlanjutan.

Vietnam dan Kemboja terlibat dalam pertempuran di sempadan sejak tahun 1975, oleh itu Vietnam memutuskan untuk menamatkan konflik secara total.

Pada 3 November 1978, mereka menandatangani perjanjian pertahanan bersama selama 25 tahun dengan Kesatuan Soviet sebelum men.yerang Kemboja pada 25 Disember. Menjelang 7 Januari 1979, kota Phnom Penh ditawan dan militan Khmer Rouge diusir keluar.

Dengan kedudukan geografi China yang memisahkan Soviet di utara, dan Vietnam di selatan, China seolah-olah tersepit di antara dua musuh yang sama ideologi.

Semasa China berada di bawah pemerintahan secara de facto Deng Xiaoping, beliau telah mengunjungi Amerika Syarikat pada 1 Januari dan memberitahu Presiden Jimmy Carter yang Vietnam perlu menyaksikan kekuatan China bagi membuktikan China mampu melindungi negara-negara kliennya.

Keesokan harinya, dia mengeluarkan kenyataan yang menaikkan kemarahan Moscow, kenyataan itu berbunyi: “China bersedia untuk berp.er.ang dengan Rusia (Soviet) pada bila-bila masa saja.”

Sebagai bukti yang China bukan sembang kemas semata-mata, kira-kira seramai 300,000 penduduk awam China dipindahkan sementara dari wilayah-wilayah yang bersempadan dengan Soviet, dan tentera PLA ditempatkan di sepanjang persempadanan China-Soviet.

Bagi mengabsahkan tindakannya itu, Deng membuat tuduhan yang etnik Cina Han telah ditindas di Kemboja dan mendakwa pendudukan Vietnam di Kepulauan Spratly adalah satu pencer.obo.han yang tidak sah kerana ia adalah wilayah kedaulatan China.

Dengan sejumlah ketumbukan seramai ratusan ribu tentera PLA China dikumpulkan di sempadan China-Vietnam, satu “pencer.o.bohan terhad” telah diisytiharkan pada 15 Februari.

Pada 17 Februari, Jeneral Xu Shiyou memerintahkan 200,000 tentera menuju ke Vietnam dalam pecahan 26 divisyen dari barat ke timur. Tujuan mereka adalah untuk merampas wilayah-wilayah utara Vietnam iaitu Lai Chau, Lao Cai, Ha Giang, Cao Bang, Lang Son, dan Quang Ninh.

Tapi Vietnam dah siap sedia. China memprovokasi sempadan Vietnam sejak bulan Januari, jadi Vietnam bertindak mengosongkan kota-kota penempatan mereka di utara dan membiarkan saja tentera China mence.rob.oh.

China ada kelebihan dari segi nombor, tapi semua itu tak membantu. Sebahagian besar kelengkapan p.era.ng China adalah kelengkapan yang dah lama dan usang, dan tentera China yang ada pengalaman tempur tak ramai yang dikerahkan.

Sebaliknya, askar-askar Vietnam yang terlibat kebanyakannya adalah veteran p.era.ng dengan kelengkapan senjata dan peralatan canggih yang ditinggalkan oleh Amerika selepas P.eran.g Vietnam.

Kesatuan Soviet turut membantu Vietnam dengan menyumbang sejumlah 400 buah kereta kebal, 800 peluru berpandu anti-kereta kebal, 400 peluru berpandu darat-udara, dan 20 buah pesawat pejuang yang kebanyakannya digunakan untuk misi pengintaian.

Vietnam juga dibekalkan dengan ribuan para penasihat ketenteraan dari Rusia, dan sebanyak 15 buah kapal p.eran.g dari Armada Pasifik Soviet telah berlabuh di pesisir pantai Vietnam yang memainkan peranan dalam tugasan menyahkod dan memintas gelombang komunikasi China yang dikesan.

Bagi memastikan tentera PLA dari China tidak akan menyeberang sempadan wilayah Soviet sendiri secara mengejut semasa semua pihak sedang sibuk di Vietnam, Soviet telah mengerahkan tentera pengawal untuk berkawal di sepanjang sempadan Soviet-China dan sempadan Mongolia-China.

Bagi menghadapi sebarang kemungkinan pertempuran lanjut, China mengekalkan pasukan simpanannya di tanah besar. Di Vietnam pula, PLA cuba mengumpan Tentera Rakyat Vietnam (VPA) agar keluar bersemuka dalam pertempuran konvesional, tapi Vietnam tak hiraukan provokasi dari China.

Tentera China akan menghadapi kekuatan pasukan militia tempatan Vietnam yang berjumlah sekitar 100,000 orang yang tertumpu pada empat lokasi berikut:

1. Lang Son di Laluan Nasional 1A – jalan tradisi yang menjadi laluan utama tentera dari China (termasuk semasa China dijajah Mongol) untuk menceroboh Vietnam.
2. Pantai barat laut di sepanjang Haiphong.
3.Tebing Sungai Hong, Hanoi.
4. Sungai Song Da, Hanoi.

Menjelang akhir bulan Februari, VPA masih belum mengerahkan sebahagian besar divisyen utama mereka, tapi taktikal gerila VPA telah mengalahkan tentera PLA China. Pada awal bulan Mac, sebahagian besar pertempuran hanya berlaku sekejap-sekejap di Lao Cai, Cao Bang, dan Lang Son.

Tapi sebenarnya Deng Xiaoping tak pernah ada hasrat nak menjajah atau menduduki Vietnam. Tujuan China mencero.b.oh Vietnam sebenarnya hanyalah wayang untuk mempamerkan kuasa mereka bagi menakut-nakutkan agar Vietnam menjauhi Kemboja.

Namun agenda ini perlu diselesaikan dengan cepat untuk elakkan konflik secara langsung dengan Soviet dan mengelakkan campur tangan Barat. China cuba menunjukkan kepada dunia bahawa Soviet gagal melindungi negara-negara komrad komunis mereka.

Jadi, China ambil peluang ini untuk dijadikan medan pertunjukan kuasa ketenteraan China, sekaligus membuktikan kepada seluruh blok komunis bahawa China adalah sahabat komunis yang sebenar dan boleh dijadikan sandaran kepada negara-negara komunis lain.

China sebenarnya gagal dalam penc.er.obohan terhadap Vietnam ini, maka demi menjaga maruah, Deng memperbesar-besarkan kisah PLA berjaya membuka laluan selesa menuju ke Hanoi, dengan itu, objektif mereka dianggap telah tercapai dan mereka boleh mengundurkan tenteranya. Kononnya lah.

China berundur pada 6 Mac dan memusnahkan infrastruktur tempatan yang mereka lalui. Bangunan, rumah, landasan kereta api, dan infrastruktur komunikasi, semuanya dimusnahkan, ia telah menyebabkan kerugian besar Vietnam utara. 10 hari kemudian barulah Vietnam bebas dari ancaman.

Selepas kejayaan ‘mengusir’ China, Vietnam tiba-tiba melakukan perkara yang turut sama dilakukan oleh kerajaan China, ya, kedua-dua negara ini telah mengisytiharkan kemenangan pihak masing-masing.

Tak ada jumlah tepat mencatatkan angka korban nyawa. Dianggarkan di pihak Vietnam, mereka telah kehilangan kira-kira 26,000 hingga 60,000 tentera dan orang awam, sementara China mencatatkan angka korban kira-kira antara 6,954 hingga 50,000 nyawa.

Pertempuran China-Vietnam berterusan secara berperingkat dan dalam skala kecil-kecilan, sehinggalah terhenti sepenuhnya pada tahun 1989 setelah Vietnam akhirnya mengundurkan tentera mereka secara penuh dari menduduki Kemboja.

Jadi, sudah terang lagi bersuluh, sedangkan dua kumpulan radikal yang masing-masing memiliki kepercayaan agama yang sama macam IS dan Kurdi pun boleh berpe.rang sesama sendiri, apalah sangat dunia komunis ini.

Nazi Jerman yang fasis pun berasal dari cabang politik sosialis melalui Parti Pekerja Jerman, tapi tak ramai orang perasan kerana ambisi imperialis Hitler dan fasis Jerman berpera.ng dengan Soviet yang muncul sebagai pelopor entiti politik komunis-sosialis terawal.

Jadi, kalian yang mendokong perjuangan komunis di Malaysia ni, jika sudi silalah jelaskan kepada aku, dari bermulanya revolusi Bolshevik yang menumbangkan Empayar monarki Rusia pada awal abad ke-20 hingga sekarang, apa sebenarnya yang komunis dah capai?

Atau selain dari menindas hasil titik peluh rakyat, perlumbaan angkasa dan nuklear dengan Amerika, menyumbat musuh politik ke dalam kem Gulag, apa lagi sumbangan komunis terhadap dunia moden? Mengembalikan kapitalisme dan meraikan sistem pasaran bebas persis China hari ini?


Adakah CPU Menjadi Perlahan Apabila Makin Tua?

Secara
teorinya tidak, CPU mengekalkan kemampuan memproses data sehingga suatu hari
pengguna memberhentikan pengunaannya dan  dinyah aktifkan secara tetap.

Apa yang berlaku adalah keperluan perisian meningkat, sehinggakan satu tahap pembangun perisian mengambil kelebihan pada kemajuan teknologi pada CPU dan grafik. CPU yang ketinggalan zaman terpaksa bekerja keras untuk memproses maklumat untuk perisian yang lebih terbaru, sampaikanlah satu tahap kehendak perisian itu menjadi terlalu tinggi untuk ditampung CPU berkenaan.

Kebiasaannya, penggunaan CPU yang berpanjangan akan menyebabkan kerosakan pada skala atomik mahupun mikro. Kebiasaannya, jangka-hayat transistor silikon untuk CPU pengguna adalah 20 ke 30 tahun sebelum menemui kegagalan, dan bukanlah didalam masa 3 ke 4 tahun. Menjelang usia berkenaan, CPU itu telahpun ketinggalan zaman dan tidak mampu menampung beban pemprosesan data yang lebih moden (kerana ketinggalan zaman).

Sebagai contoh, CPU yang dicipta pada tahun 1970-an tidak berupaya memproses data maklumat pada zaman moden sepertimana CPU moden mampu lakukan). Tapi bagaimanakah kerosakan cip dapat diketahui walaupun tidak perlu di uji selama 30 tahun? Cip CPU diuji oleh pengilang CPU dengan  dikenkan  daya kerja yang tinggi dari keadaan normalnya.

(Kepanasan, tahap frekeunsi kira-kerja CPU berkenaan di uji ke tahap maksimum kemampuan CPU tersebut) dan segala pemboleh-ubah dan data kegagalan yang direkod dan dianggarkan untuk mengetahui kebarangkalian CPU itu mengalami kegagalan sewaktu ia di uji.

Di dalam wafer CPU yang dihasilkan terdapat berjuta hingga berbilion transistor yang teramat halus, dari mikrometer ke nanometer. Transistor ini dihasilkan di dalam sebuah kilang penghasilan cip yang persekitarannya yang jauh lebih bersih berbanding dewan bedah hospital. Ini kerana sekecil-kecil zarah habuk mampu merosakkan penghasilan sesebuah cip CPU yang mahal.

Keadaan steril ini menunjukkan begitu terperincinya kawalan kualiti persekitaran kilang penghasilan CPU penghasilan CPU untuk mengurangkan kerosakan pada cip sewaktu penghasilan. Wafer silikon yang menghasilkan CPU ini hendaklah bebas dari sebarang habuk yang bakal merosakkan dan menyebabkan penurunan prestasi apabila CPU telah siap dihasilkan dan dijual kepada pembeli. Ini adalah satu kaedah untuk mengurangkan kecacatan sewaktu penghasilan (manufacturing defect).

Setiap data yang diproses oleh mempunyai elektron yang halus berkelajuan tinggi yang akan berulang-alik melengkapkan kitaran kiraan kod binari. Sesetengah pengguna komputer pasti cuba akan menguji keupayaan CPU mereka dengan melakukan “Over-Clocking”.

Keadaan ini pasti meningkatkan penghasilan haba berlebihan  kerana bilangan elektrik yang digunakan meningkat serta elektron didalam litar cip pemproses menjadi lebih pantas, ini akan merosakkan litar didalam cip CPU tersebut lama-kelamaan jika dibiarkan berfungsi melebihi had haba yang yang ditetapkan pengilang CPU.

Kerosakan akibat “electromigration” ini akan menyebabkan kerosakan sambungan litar didalam CPU jika CPU beroperasi pada suhu yang panas. Walaupun CPU tidak mempunyai bahagian yang bergerak, selain dari kipas penyejuk pada “heat-sink” CPU, CPU mempunyai litar halus yang boleh rosak akibat kepanasan dan peningkatan voltan serta perubahan suhu secara mendadak. Katakanlah, setahun pengunaan komputer yang sangat intensif lalu tahap “kesihatan” litar didalam CPU tersebut menjadi merosot dan hanya membenarkan sedikit elektron melaluinya memandangkan laluannya menjadi berkurangan akibat penguraian kualiti litar.

Malahan, Kipas penyejuk yang tidak diselenggara menyebabkan pengumpulan habuk pada bilah kipas, mengurangkan keberkesanan kipas penyejuk untuk menyejukkan CPU lalu mengurangkan prestasi CPU yang asal didalam usaha mengelakkan CPU menjadi terlalu panas. Ini memberi persepsi bahawa CPU telah tua dan makin perlahan.

Selain itu, antara salah satu penyebab kegagalan adalah cara pendawaian litar cip CPU dipakej sewaktu ia dikilangkan,mungkin terdapat beberapa bahagian yang mungkin terlepas pandang sewaktu cip dihasilkan. Namun, cip pemproses (CPU) moden mempunyai jangka-hayat selama 3 ke 4 tahun sebelum ia menjadi tidak praktikal untuk kegunaan perisian dan peranti masa akan datang mahupun kerana mengikut “Moore’s law”

Kelajuan asal CPU disetkan oleh pengilang itu sendiri, dan CPU yang disetkan kelajuannya oleh pengilang itu akan beroperasi selaju mana seperti yang ditetapkan oleh pengilang. Namun jangka-hayat mungkin berkurangan jika pengguna melakukan “over-clocking” dengan salah.

Ini akan menyebabkan CPU menjadi tidak stabil, dan menyebabkan perbezaan tinggi pada signal maklumat yang dihantar di dalam CPU yaang menjurus kepada masalah “crash” pada komputer pengguna, dengan begitu banyak sekali masa yang diambil untuk sesebuah Cip CPU melengkapkan kiraan maklumat dan algoritma, ini membawa kepada ketidak-stabilan CPU berkenaan.

Namun, sebelum sempat CPU itu rosak, terdapat komponen lain didalam komputer yang akan rosak dahulu sebelum CPU, selalunya pemacu keras (Hard Disk) kerana “Bad-Sectors” akibat cara menutup computer yang salah apabila pengguna terus menutup suis komputer dan unit bekalan kuasa (PSU) ataupun sambungan kapasitor yang rosak pada papan induk (motherboard) akibat panas melampau ataupun kerosakan sewaktu penghasilan papan induk itu sendiri.


Melayu Islam Beraja: Falsafah Agung Negara Brunei

September tahun ini bukanlah bulan yang biasa bagi jiran kita, Brunei Darussalam, tetapi bulan yang sangat istimewa. Hal ini demikian kerana pada bulan September ini, Brunei menyambut Jubli Emas Sultan Brunei menaiki takhta. Namun yang menjadi sorotan penulis bukanlah tentang Jubli Emas Sultan Brunei yang diadakan nanti tetapi falsafah yang ditanamkan oleh Baginda Sultan Brunei kepada rakyatnya. Falsafah yang sekian lama menjadi sendi kemakmuran dan keamanan negara ini ialah falsafah Melayu Islam Beraja. Penulis boleh katakan bahawa falsafah inilah yang menjadikan negara bebas cukai dan kaya emas hitam ini aman, makmur, dan sentosa.

APAKAH MAKSUD ‘MELAYU ISLAM BERAJA’?

Melayu Islam Beraja merupakan falsafah kebangsaan Negara Brunei Darussalam yang diisytiharkan secara rasminya oleh KDYMM Sultan Brunei semasa hari kemerdekaan Brunei pada 1 Januari 1984 bersamaan 27 Rabiul Awwal 1404 Hijrah. Baginda bertitah, “…Negara Brunei Darussalam adalah dan dengan izin serta limpah kurnia Allah Subahanahu Wata’ala akan untuk selama-lamanya menjadi sebuah Negara Melayu Islam Beraja yang merdeka, berdaulat dan demokratik, bersendikan kepada ajaran-ajaran agama islam menurut Ahli Sunnah Waljamaah…”.

Istilah Melayu dalam konteks Melayu Islam Beraja merujuk kepada 7 bangsa Melayu yang termaktub dalam Perlembagaan Negara Brunei 1959 sebagai perwaris sah Negara Brunei Darussalam. Tujuh bangsa Melayu yang dimaksudkan ialah Belait, Bisaya, Brunei, Dusun, Kedayaan, Murut dan Tutong. Oleh itu, menurut konteks ini, Negara Brunei Darussalam merupakan negara Melayu yang mengamalkan nilai-nilai tradisi atau kebudayaan Melayu yang mempunyai unsur-unsur kebaikan dan menguntungkan.

Istilah Islam dalam falsafah Melayu Islam Beraja memberi pengertian yang Negara Brunei Darussalam adalah  sebuah kerajaan Islam, menjadikan Islam sebagai agama negara  mengikut Ahli Sunnah Waljamaah dan berpegang kepada Mahzab Imam Shafi’e. Bahkan dalam Perlembagaan Negara Brunei 1959 juga sudah termaktub agama Islam sebagai agama rasmi negara berdasarkan aliran Ahlus Sunnah Wal Jamaah bermahzab Shafi’e. Sultan Brunei juga kini ingin menjadikan Negara Brunei sebagai Negara Zikir dan Negara celik Al-Quran. Hal ini selari dengan firman Allah SWT: “Jikalau sekiranya penduduk negeri-negeri beriman dan bertakwa, pastilah Kami akan melimpahkan kepada mereka berkah dari langit dan bumi.” (al-A’raaf:96)

Manakala istilah Beraja pula memberi takrifan  sistem politiknya yang diperintah dan dipimpin oleh seorang raja yang juga sebagai ketua kepada adat dan agama. Kuasa Sultan yang telah dinyatakan di bawah Perlembagaan, Bahagian III, Artikel 4 (1) adalah seperti berikut: “Kuasa memerintah yang tertinggi bagi Negara Brunei Darussalam adalah terletak di dalam tangan Kebawah Duli Yang Maha Mulia Paduka Seri Baginda Sultan dan Yang Di-Pertuan”.

KESIMPULAN

Dengan berfalsafahkan konsep Melayu Islam Beraja ini, Brunei telah Berjaya membuktikannya kepada dunia dengan keutuhan sistem politik beraja. Malah rakyat Brunei, tanpa mengira bangsa sekalipun termasuklah iban, kaum cina dan keseluruhan warganegara Brunei mampu mengekalkan identiti kebruneian selaras dengan perkembangan dunia moden dalam era globalisasi masa ini. Brunei telah berjaya mempertahankan dan mengekalkan institusi kesultanan, adat resam negara, budaya-budaya kebruneian yang telah diwarisi lebih dari 600 tahun yang lalu. Kesimpulannya, tidak boleh dinafikan lagi bahawa falsafah yang disemat dalam hati setiap rakyat Brunei ini menjadi penyumbang kepada kemakmuran Brunei.

SUMBER


Sifat Keji Di Sebalik Tidak Berdiri Demi Lagu Negaraku

Setiap
negara mempunyai lagu kebangsaan sendiri. Elemen patriotisme ini merupakan
warisan sejati daripada negara-negara leluhur sejak zaman kolonialisme lagi.
Kebanyakan lagu kebangsaan sebenarnya berasal daripada lagu-lagu patriotisme. Wilhelmus merupakan lagu patriotik
Belanda yang dikarang sejak abad ke-16 semasa berlakunya sebuah pergolakan
politik. Begitu juga dengan Kimigayo
yang liriknya dipetik daripada syair sejarah berabad lamanya.

Setelah
sekian lama, lagu kebangsaan pun dianggap sebagai identiti sebuah negara. Rakyat
pula diwajibkan menyanyi dengan berdiri tegak. Pendatang atau pelancong pula
hanya cukup jika berdiri sahaja. Namun terdapat juga segelintir yang enggan
berdiri atas alasan jahil, malas dan cari perhatian. Di Amerika Syarikat,
rakyat terbahagi dalam kompas moral antara golongan patriotik dan politik.
Dalam aspek politik, ada macam-macam jenis golongan. Yang tidak setuju dengan
Donald Trump enggan berdiri, sebaliknya melutut. Golongan berideologikan
pasifisme pula tidak menghormati kerana the
Star-Spangled Banner mendendangkan benih-benih peperangan.

Malaysia
pun dilihat terbahagi dengan semaian patriotisme dan politisme. Sebuah video
tular yang menampakkan satu meja tidak menghormati lagu Negaraku. Atas alasan politik, perbuatan materialistik tersebut
berlaku kerana Dr Mahathir enggan melunaskan royalti minyak Sarawak. Tidak
cukup dengan itu, sambutan Hari Kemerdekaan dan Hari Malaysia ditelanjangkan
seolah-olah penjulangan lanun Malaya.

Umumnya,
rakyat Sarawak tidak ramai yang menjulang aspirasi separatisme ini. Tetapi
barah tidak perlu mencapai bentuk dan saiz badan untuk membunuh seorang
manusia. Barah separatisme pun sudah kental dengan wujudnya gerakan pemisah
walaupun kecil. Antara suara sumbang yang disalurkan melibatkan ahli politik
DAP bernama Chong Chieng Jen yang mempersendakan nyanyian lagu Negaraku semasa
dalam pawagam. Antara gurau sendanya mengatakan apakah lagu kebangsaan perlu
dinyanyikan sebelum “s…” pun.

Sosial Malaysia – Satu Bangkai
Hidup Yang Berjalan

Sudah
cukup selama ini identiti Malaysia dipersoalkan secara bertubi-tubi. Jika
bendera dan lagu kebangsaan pun tidak dihormati, apatah lagi kontrak sosial
yang telah lama dipersetujui. Jelas sekali
Malaysia merupakan negara maju dari segi pembangunan tetapi mundur dan
terbantut dalam aspek-aspek sosial dan budaya. Terlalu lama dan kerap negara
Malaysia fokus untuk mempertingkatkan teknologi saintifik sambil mengorbankan
prinsip asasi.

Petikan
daripada Abdullah Ahmad Badawi sangatlah bertepatan dengan ciri-ciri negara.
Bahawasanya Malaysia merupakan pembangunan dunia pertama yang terkandas dengan
mentaliti dunia ketiga. Padahnya pun telah kelihatan.  Dalam sejarah, kebencian lebih mudah merebak
berbanding kesatuan. Ini kerana, membenci itu mudah.

Tindakan
minoriti tersebut tidaklah mengejut pun. Memang Malaysia tidak dicintai atas
penguatkuasaan undang-undang yang lemah. Negara perlukan undang-undang untuk
mengekalkan patriotisme. Cinta kepada manusia pun disulami juga dengan
peraturan-peraturan tidak bertulis. Sebuah perkahwinan pun boleh runtuh jika
batasan peraturan dicerobohi. Apatah lagi semangat cinta terhadap negara yang
bersifat aktif pada waktu-waktu tertentu.

Dalam
perkara ini, Montenegro merupakan sebuah negara Eropah yang sangat sesuai untuk
dijadikan contoh. Sesiapa yang tidak berdiri untuk menghormati lagu kebangsaan
boleh berdepan dengan denda antara €300
hingga €2,000. Masyarakat Montenegro pun berdepan dengan konflik patriotisme/politisme.
Bangsa minoriti Serbia enggan mengiktiraf lagu oj, svijetla majska zoro kerana ditulis oleh pengasas gerakan
kemerdekaan Montenegro yang bersekongkol dengan penjajah Itali semasa Perang
Dunia Kedua. Lagu tersebut juga tidak menyebut apa-apa tentang perjuangan
bangsa Serbia.

Kerajaan
Filipina pun tidak menghalang pihak berkuasa memberkas sesiapa saja yang enggan
berdiri semasa lagu kebangsaan. China dan India juga memperkenalkan hukuman
bagi golongan sedemikian. Malah China pula mengharamkan lagu kebangsaan
digunakan sebagai muzik pengebumian atau pengiklanan. Penggunaan lagu
kebangsaan di sebagai muzik latar pun tidak dibenarkan.

Akta
sebegini dengan jelas menunjukkan kebangkitan arus nasionalisme. Di India, lagu
dimainkan dengan paparan bendera kebangsaan sebelum tayangan filem. Baik buruk
implikasinya bukan skop perbincangan. Sebaliknya, sebuah bangsa (nationality)
menempuh maut apabila identiti negara diracik atas kompas moral
patriotisme/politisme.

RUJUKAN:

In Asia, a wave of nationalism is creating strict national-anthem laws that can land citizens in jail. https://www.businessinsider.com/asia-national-anthem-laws-jail-2017-11?IR=T

People who don’t stand for national anthem in Montenegro could soon be  fined €2,000. https://www.euronews.com/2018/10/08/people-who-don-t-stand-for-national-anthem-in-montenegro-could-soon-be-fined-2-000


Mengapa Einstein Bukan Suami Yang Baik?

Pada 14 Mac merupakan hari ulangtahun
kelahiran Albert Einstein dan 6 hari sebelum itu adalah Hari Wanita Sedunia (8
Mac).

Pada perkahwinan pertamanya, Einstein berkahwin dengan Meliva Maric – satu-satunya pelajar wanita di Zurich Polytechnic dan satu-satunya pelajar yang lebih cemerlang oleh Einstein dalam matematik. Ketika Einstein tidak dapat menjadi pensyarah setelah tamat pengajian kerana sikapnya yang suka memberontak, beliau bekerja di pejabat paten.

Di sinilah bermulanya tahun keagungan
Einstein kerana dalam masa setahun, Einstein telah menghasilkan 4 buah kertas
kajian yang telah memberikan sumbangan yang besar dalam dunia saintifik –
kewujudan molekul, relativiti khas, pembuktikan kuantum dan kesaksamaan jisim
tenaga.

Tetapi jangan tidak tahu, hasil daripada penemuan agung ini, isterinya Meliva telah memberikan sumbangan yang besar terutamanya dalam membangunkan rumusan matematik.

Einstein akui, kalau setakat
penjelasan fizik, dia boleh pergi. Tetapi kalau matematik, dia perlukan bantuan
isterinya. Ini bukan bermaksud Einstein lemah matematik seperti popular
diketahui umum. Matematiknya sangat bagus, tetapi isterinya jauh lebih cemerlang.

Yang menyedihkan, Einstein tidak
pernah mengkreditkan isterinya dalam hasil kajiannya. Ini sangat melukakan
perasaan Meliva. Malah, bagi Meliva, itu boleh bagi loncatan kepadanya untuk
menjadi saintis ternama. Saintis merupakan cita-citanya sejak kecil. Ayahnya
pernah merayu pada sekolah dan universiti supaya Meliva dapat belajar – masa
itu wanita susah nak dapat hak pendidikan.

Untuk pengetahuan semua, Meliva tidak
berminat untuk bercinta kerana dia mahu mencapai cita-citanya dulu. Walau
bagaimanapun, Einstein tetap berusaha untuk buatkan Meliva jatuh cinta.
Akhirnya berkahwin.

Einstein dan Meliva bercerai bukan
sebab ini tetapi kerana Einstein tidak dapat menanggung beban rumahtangga jaga
anak dan rumah bersama. Einstein terlalu fokus kepada kajian. Tambah lagi,
Einstein mempunyai perempuan lain iaitu sepupunya sendiri – Elsa.

Marie Curie – penerima dua Anugerah
Nobel berbeza dan penerima Anugerah Nobel wanita yang pertama – merupakan idola
Meliva. Kalau ikutkan, tahap kecerdikan mereka memang setaraf. Tetapi mereka
berakhir pada destinasi yang berbeza. Marie menjadi saintis ternama, Meliva
pula jadi isteri kerja di dapur. Kenapa?

Kerana suami.

Ketika Pierre Curie dinobatkan sebagai calon Anugerah Nobel, Pierre menyatkan kepada Yayasan Nobel bahawa penemuannya dalam radiasi adalah kerana jasa isterinya yang sangat besar. Pierre tidak akan menerima anugerah tersebut kalau anugerah itu tidak dikongsi bersama isterinya. Akhirnya, Marie menjadi wanita pertama yang menerima Anugerah Nobel. Malah, menjadi satu-satunya saintis yang menerima dua Anugerah Nobel dalam bidang berbeza.

Sumbangan Meliva dalam kajian Einstein
adalah hal perdebatan kerana tidak dipastikan sejauh mana sumbangan Meliva
dalam membangunkan kajian-kajian Einstein ketika tahun 1905.

Apa-apa pun, para gadis di luar sana,
pilihlah lelaki yang boleh melonjakkan kalian menjadi individu yang lebih baik.
Orang yang sokong cita-cita kalian. Orang yang sentiasa membantu kalian untuk
mencapai matlamat kalian.

RUJUKAN


Pak Lah: Bekas PM Paling Rileks Dalam Malaysia

Tun Abdullah semasa tempoh pendeknya mentadbir negara, nampak akan kepentingan sektor pertanian, dan sentiasa mahukan memastikan sumber makanan negara dalam keadaan selamat dan baik.

Bagi mencapai tahap “food security” negara yang memuaskan, Tun Abdullah memperkenalkan Pelan Induk Industri Halal, Fidlot Kebangsaan dan melancarkan beberapa siri Projek Agropolitan di luar bandar malah turut membuat penstrukturan semula Bank Pertanian menjadi Agro Bank, supaya pembiayaan kepada para peladang dan petani lebih dipermudahkan dan bersifat lebih komprehensif.

Tun Abdullah juga bertanggungjawab memperkenal dan menitikberatkan semula Program Buku Hijau Negara (diasaskan oleh Tun Abdul Razak) dengan nama Program Bumi Hijau, khusus memastikan bekalan makanan negara terjamin, “self sustain” dan tidak terlalu bergantung kepada sumber import.

Bukan itu sahaja, beliau melalui Kementerian Pertanian dan Industri Asas Tani sentiasa menyokong inisiatif bagi memastikan bekalan makanan negara terjamin, malah turut mengesyorkan supaya baja, dedak, perkakasan dan mesin-mesin berkaitan penghasilan produk pertanian, ternakan dan makanan negara turut dihasilkan oleh industri tempatan.
Jika ada yang masih ingat, Tun Abdullah yang memperkenalkan motto ‘Pertanian Adalah Perniagaan’ ketika tempoh khidmatnya.

Kesannya, dalam tempoh singkat pentadbiran beliau, kesungguhan Tun Abdullah memacu kerajaan merealisasikan usaha tersebut membuahkan hasil. Ia dibuktikan dengan pencapaian sektor pertanian menerusi eksport bahan makanan yang mencatatkan pertumbuhan purata 13% setahun bagi tempoh 2003 hingga pertengahan 2009. Kedaulatan makanan negara memiliki lebihan dan memiliki kualiti eksport, menunjukkan keselamatan makanan negara yang lebih terjamin, paling baik selepas sekian lama.

Tun Abdullah sedar peralihan tumpuan aktiviti ekonomi Malaysia yang beralih dari pertanian kepada perindustrian dan teknologi sebelumnya memberi tekanan kepada kedaulatan makanan negara.

Jelaslah, bahawa selain Tun Abdullah, Bapa Pembangunan Modal Insan, beliau juga adalah Bapa Industri Pertanian dan Keselamatan Makanan Negara.

Tempoh singkat Tun di Putrajaya sebenarnya telah menghasilkan impak yang amat besar dan menyeluruh kepada penjenamaan industri pertanian negara. Demi modal insan yang lebih terjamin sumber makanannya, membangun dan memajukan negara.

Dua hari lepas, ulangtahun kelahiran Tun Abdullah Haji Ahmad Badawi yang ke-81. Terima kasih Tun, atas segala jasa dan khidmat bakti Tun semasa berkhidmat sebagai Perdana Menteri kami.


Apa Yang Kita Boleh Belajar Dari Drama Korea?

Melalui drama sageuk (sejarah) Korea, kita dapat tahu:

• Pakaian rasmi raja Joseon (Dragon Robe) warna merah, putera mahkota warna biru gelap.

• Pakaian rasmi raja Goryeo ada macam-macam warna.

• Pakaian eunuch (sida-sida) warna hijau zamrud.

• Raja Goryeo boleh ada beberapa permaisuri dalam satu masa.

• Raja Joseon ada satu permaisuri dalam satu masa. Isteri lain berpangkat concubine (gundik).

• Anak raja Goryeo boleh berkahwin sesama sendiri, asalkan berlainan ibu.

• Semua perempuan bekerja dalam istana adalah milik raja, dan hanya boleh pandang seorang lelaki sahaja iaitu raja.

• Setiap hidangan kepada raja, permaisuri, putera / puteri akan dicuba oleh court lady (istanawati / dayang) terlebih dahulu di hadapan mereka bagi memastikan ia selamat daripada racun.

• Ada pas masuk istana yang diberikan kepada pekerja berjawatan atas dan orang-orang tertentu sahaja. Pas ini diperbuat daripada kayu dan dianugerahkan oleh raja sendiri.

• Bukan senang untuk masuk menghadap raja. Apabila dapat peluang pun, tidak semua diberi melihat wajah raja – ada tabir direntangkan. Jadi, rakyat memang tidak kenal wajah raja dan seluruh keluarganya.

• Court lady dilatih sejak seawal usia 4 tahun dan komited untuk tidak berkahwin. Mereka duduk di dalam istana. Melakukan kerja-kerja halus seperti memasak dan menjahit.

• Court lady dipilih daripada keturunan noble (bangsawan). Manakala water maid (hamba yang buat kerja kasar seperti mencuci dsb) adalah daripada keturunan orang kebanyakan. Mereka boleh berkahwin dan duduk di luar istana.

• Court lady dan water maid kedua-duanya boleh ‘naik pangkat’ menjadi gundik ikut sesuka hati raja. Gundik boleh naik pangkat menjadi permaisuri.

• Baju tidur orang istana semuanya desain yang sama dengan baju harian, hanya berwarna putih keseluruhannya.

Foto: Salah satu deskripsi kostum istana di seksyen drama sejarah di MBC World. Ini pakaian Jang Geum semasa masih dalam latihan sebagai Court Lady.

Nota Editor: Artikel dinaikkan semula ke laman web. Artikel adalah atas ehsan Azzah Abdul Rahman.


Adakah Planet Lain Mengalami Hujan Seperti Bumi?

Pernah nampak tak gambar pertama ini, yang pernah tular di media social Facebook kerana planet-planet lain mempunyai hujan yang begitu eksotik berbanding dengan Bumi, planet tempat kita berada yang hanya mempunyai hujan yang menitiskan air.

Tapi, betulkah fakta-fakta dari gambar tersebut? Atmosfera Bumi yang terdiri dari elemen oksigen dan hidrogen akan menghasilkan hujan air. Bagaimana dengan atmosfera planet lain? Adakah berlaku hujan berlian seperti di planet Neptun? Mari kita sama-sama bongkarkan lima jenis hujan eksotik ini!

1. Hujan Asid Sulfurik di planet Zuhrah

Planet Zuhrah, atau dikenali sebagai Bintang Kejora ialah planet kedua dalam Sistem Suria. Planet ini mempunyai awan yang mengandungi asid sulfurik yang berada di sekitar 50 hingga 70 kilometer dari permukaan.

Memang awan ini menurunkan asid sulfurik tapi titisannya tidak sampai ke permukaan kerana ia telah tersejat setelah melintasi zon gas karbon dioksida yang berada di 30 kilometer dari permukaan.

2. Hujan kaca di planet HD 189733b

Planet HD 189733b ialah planet asing yang terletak di 63 tahun cahaya dari Sistem Suria. Saiz planet ini lebih kurang seperti planet Zuhal tapi ia mengelilingi bintang utama begitu dekat, menjadikan planet ini sebahagian dari kumpulan ‘Hot Jupiter’.

Atmosfera planet ini mengandungi zarah silika. Silika ialah zarah berupa kaca. Berkemungkinan besar planet ini mempunyai hujan kaca tapi menghujani secara melintang kerana angin begitu kuat dengan kelajuan 7,000 kilometer per jam!

3. Hujan berlian di planet Neptun

Planet Neptun ialah planet kelapan dalam Sistem Suria dan merupakan planet bergas. Saiz dan kandungan planet ini lebih kurang seperti ‘kembarnya’ iaitu planet Uranus.

Atmosfera Neptun terdiri dari hidrogen dan helium. Tambahan pula, atmosferanya mempunyai ‘ais’ yang mengandungi air, mentana, dan ammonia.

Kehadiran ais mentana membolehkan hujan berlian terjadi tetapi hanya berlaku di kedalaman 7,000 kilometer ke teras Neptun. Dikatakan hujan berlian menghujani begitu lebat apabila berada dalam kedalaman sebegitu.

Hujan besi di planet asing bernama OGLE-TR-56b pula berkemungkinan boleh terjadi kerana suhu atmosfera sehingga 2,000 darjah Celsium mampu hasilkan awan terdiri dari zarah besi.

Manakala hujan mentana di bulan Titan yang mengelilingi planet Musytari memang terjadi tapi titisan mentana ini mampu menghakis permukaan bulan terbesar ini.